Борма-борма, соҡор-саҡырлы юлдың аҙағы күренмәй » Башҡортостан гәзите\n"Башҡортостан гәзите" » Сәйәсәт » Борма-борма, соҡор-саҡырлы юлдың аҙағы күренмәй\nБорма-борма, соҡор-саҡырлы юлдың аҙағы күренмәй 24.01.2018 // Сәйәсәт\nҺис тынғылыҡ белмәҫ, берсә утҡа инә, берсә һыуға төшә торған донъяла йәшәргә насип булғас, яҙмышҡа үпкәләүҙән дә файҙа юҡтыр. Көн генә түгел, һәр сәғәт, һәр минут Ер йөҙөндәге йәшәү менән һәләкәт яу алып барған фронттан хәбәрҙәрҙе килтереп кенә тора. Хәбәрҙәрҙең һөйөнөслөһөнән көйөнөслөһө күберәк. Беҙ йәшерәк саҡта ике социаль ҡоролош, ике идеология, ике төрлө иҡтисади мөнәсәбәттәр береһе икенсеһен ауҙарырға тырышып айҡаша торғайны. Замандашым, дуҫым, ифрат хисле шағир Самат Ғәбиҙуллиндың: “Төн артынан ҡалҡып көн килерен онотманы халҡым, айҡашты”, – тип әйткәне хәтерҙә.\nЫсындан да, бынағайыш, ғүмер баҡый, исмаһам, бер көн иркенләп тын тартмай, кем менән айҡалашабыҙ һуң әле? Кемдең яғаһына матҡып йәбешкәнбеҙ ҙә, ысҡындырмай ҙа, уны сүктерә лә алмай булашабыҙ? Кем беҙҙең боғаҙҙан алған да үлтермәй ҙә, йәшәтмәй ҙә тота?\nРәсәй Федерацияһы менән Америка Ҡушма Штаттары, нисәмә быуат инде, дуҫлыҡ түгел, ҡәҙимге хеҙмәттәшлекте лә яйға һала алмай йәшәй. АҠШ беҙгә дуҫмы, дошманмы, тигән риторик һорауҙы тел осонан ысҡындырыу ҙа урынһыҙҙыр. Һүҙҙе ярып әйтергә әүәҫ ҡайһы берәүҙәрҙең: “Американдар менән уртаҡ тел табып була, ә уларҙың етәкселәре инде – дошман” тип хәбәр һалыуы ла ихтимал. Әммә, нимә тип һүҙ ҡатырға теләһәк тә, ашыҡмайыҡ. Һүҙ сәселеп киткән хәлдә лә уйҙың ебе өҙөлмәһен.\nРәсәй менән АҠШ араһындағы фекер һәм ғәмәл ҡаршылыҡтары бөгөн генә килеп сыҡҡан хәл түгел, әлбиттә. Ләкин улар, әсеткеһе самаламай һалынған икмәк ҡамыры һымаҡ, һуңғы осорҙа уғата ҡабарып китте. Һәм был процестың туҡтау түгел, хатта аҡрынайыу билдәләре лә әлегә күҙгә салынмай. 2003 йылғы Ираҡ көрсөгөнән башлап Рәсәй-Америка мөнәсәбәттәре гел генә хөртәйеүгә китте, көсөргәнештең ҡыҫҡа ғына ваҡытҡа һүрелеп тороуы иҫәпкә инмәй. “2014 – 2017 йылдарҙағы ваҡиғалар әүәлге тиҫкәре процестарҙың йыйылып килгән кәүҙәләнеше булды”, – тип яҙа тарих фәндәре докторы, Санкт-Петербург дәүләт университетының Европа интеграцияһы кафедраһы мөдире профессор Константин Худолей. Вашингтон 2017 йылдың авгусында “Санкциялар ярҙамында Американың дошмандарына ҡаршы тороу” тигән закон ҡабул итте. Бының менән американдар, иң юғары кимәлдә һәм мөмкин ҡәҙәр дөйөмләштереп, үҙҙәренең Рәсәйгә ҡарата сәйәсәтен аныҡланы. Һәм был, аналитиктар фекеренсә, оҙайлы ваҡытҡа иҫәпләнгән. Ул сәйәсәт, ябайлаштырып әйтергә тырышҡанда, нимәнән ғибәрәт икән?\nБеренсенән, Рәсәй һалҡын һуғыштан аҙаҡ тәүге мәртәбә рәсми рәүештә АҠШ-тың дошмандары иҫәбенә индерелде. Хәтерегеҙҙә булһа, 1989 йылда Мальтала (М. Горбачев) һәм 1992 йылда Кэмп-Дэвидта (АҠШ, Б. Ельцин) ҡабул ителгән килешеү һәм декларацияларҙа аныҡ итеп “Рәсәй менән Ҡушма Штаттар бер-береһенә потенциаль дошман тип ҡарамай” тип әйтелгәйне. Юғарыла телгә алынған закон иһә ике дәүләт араһында һәүетемсә генә яйға һалынған мөнәсәбәттәрҙе ғәмәлдән сығара. Бынан тыш, ул элегерәк имзаланған байтаҡ бүтән документтарҙың да ҡәҙерен ебәрә. Закон АҠШ-тың дошмандары тип өс дәүләтте атай. Уларҙың икеһе – Иран һәм Төньяҡ Корея, Вашингтон менән бик күптән бысаҡҡа бысаҡ килеп йәшәй. Был ике дошманға террорлыҡтың да өҫтәлеүе ғәжәп түгел. Бары шуныһы ғәжәп, законда Ҡытай ярты һүҙ менән дә телгә алынмай, ул дошман түгел, бәлки конкурент итеп ҡарала. Ә Рәсәйгә ҡарата иһә Ҡушма Штаттарҙағы сәйәси синыф тулыһынса ризалыҡҡа килде һәм оҙайлы ваҡытҡа Рәсәй йүнәлешендә дошмансыл ғәмәлдәр дауам ителәсәк тигән фекерҙә ҡалырға кәрәктер. Икенсенән, мәҫәлән, Төньяҡ Атлантика пакты НАТО һәм Европа союзы ағзалары булған һәр илгә, кемгәлер хәрби ҡурҡыныс янағанда бер-береңә ярҙам итеү бурысын ҡыуа ине. Закон иһә шул законды НАТО-ға инергә бик ынтылыусы Көнбайыш Балҡан, Грузия, Молдавия һәм Украинаға ла тарата. Ҡушма Штаттар конгресы Ҡырымды Рәсәйгә ҡушыуға һис ҡасан да ризалашмаясағын белдерҙе, Мәскәүҙән Абхазия менән Көньяҡ Осетияның мөстәҡиллеген таныуҙан баш тартыуҙы, Көнсығыш Украина һәм Днестр буйы мәсьәләһендә үҙгәрештәр, Сүриәлә ҡораллы низағҡа ҡыҫылмауҙы талап итте. Был исемлек мөнәсәбәттәрҙе яйға һалыу һәм санкцияларҙы бөтөрөү йәһәтенән элек ҡуйылған талаптарҙан күпкә ҙурыраҡ. Шуныһы үҙенсәлекле: Рәсәйҙең халыҡ-ара эш-хәрәкәттәре 1932 йылда Япония тарафынан Ҡытайҙың бер өлөшөн баҫып алыу һәм Маньчжоу-Го тип аталған марионетка дәүләтен булдырыу менән тиң ҡуйыла. Рәсәйҙең сәйәсәтенә ошолай ҙа ҡатҡыл баһа АҠШ-тың рәсми документтарында әлегә ҡәҙәр булғаны юҡ ине.\nКүреүебеҙсә, уҙған йылдың авгусында ҡабул ителгән закон Рәсәйгә ҡарата СССР тарҡалғандан һуңғы бөтөн йылдар эсендә иң ҡатҡыл сәйәсәтте бойомға ашырыуҙы күҙ уңында тота. Әммә уны һалҡын һуғыш осоронда пәйҙә булған бүтән документтар менән сағыштырып булмай. Һуғыш менән солох араһында тирбәлеү сәйәсәтенә ҡайтыу ҙа юҡ. Ә бит ошондай сетерекле хәлдәр ХХ быуаттың 40-сы йылдарының икенсе яртыһынан 80-се йылдарҙың уртаһына тиклем байтаҡ булды. Әгәр һалҡын һуғыштың кендеген кемуҙарҙан ҡоралланыу тәшкил итһә, хәҙерге ҡара-ҡаршы тороуҙың төп асылы иҡтисадҡа ҡайтып ҡала. Американың төп маҡсаты – Рәсәйҙе глобаль иҡтисади һәм сәйәси процестарҙан мөмкин ҡәҙәр ситләтеү һәм уны донъя иҡтисады һәм сәйәсәтенең кеше аяғы баҫмаҫтай юлына этеп сығарыу.\nХәл-әхүәл, әлбиттә, мәсьәләләргә бүтәнсәрәк ҡарауҙы талап итә. Украина менән Сүриә көрсөгө хәҙерге халыҡ-ара мөнәсәбәттәрҙе шаңҡытты. Донъя аренаһында хәлдәрҙе тамырынан үҙгәртерлек эш күренмәй, Рәсәй-АҠШ йәки Рәсәй-АҠШ-ҠХР, йәғни үҙенә күрә Ялта-2 тип баһаларлыҡ һүҙ беркетеү көтөлмәй. Мәсьәлә ХХI йөҙ йыллыҡтың геосәйәси түгел, бәлки геоиҡтисади быуат булыуына ҡарамай. Рәсәйҙе дошмандар иҫәбенә индереү ниндәй ҙә булһа килешеү юлына үтә алмаҫлыҡ кәртә ҡуя.\n1945 йылда СССР, АҠШ һәм Бөйөк Британия араһында, улар гитлерсы Германияға ҡаршы коалицияға булғас, уртаҡ тел табыу әле мөмкин ине. Санкциялар тураһында хәҙерге Америка законында Рәсәйҙең Грузияла, Молдавияла, Сүриәлә һәм Украинала ҡаршы эш алып барыуы тураһында әйтелә. Тимәк, Штаттар, формаль рәүештәме, ғәмәлдәме, Советтар Союзынан ҡалған өлөштәрҙе, йәки Рәсәй йоғонтоһонда булған теләһә ниндәй биләмәләрҙе, танымай. АҠШ менән Рәсәй космос йәһәтенән генә хеҙмәттәшлек итә. Уныһы ла Америкала беҙҙәге кеүек ҡеүәтле ракеталарҙың әлегә булмауы зарурлығында ғына. Ә бына террорлыҡҡа ҡаршы һөҙөмтәле көрәш өсөн тырышлыҡтарҙы һаман да берләштереп булманы.\nКөсөргәнешлектең арта барыуы һаҡланасаҡ, күрәһең, һәм был хәл Рәсәйҙең халыҡ-ара йоғонтоһон кәметә барасаҡ. Күпселек илдәрҙе донъялағы хәҙерге ҡоролош ҡәнәғәтләндерә, һәм улар бөйөк державалар араһындағы низағта ҡатнашырға теләмәй. Азия, Африка һәм Латин Америкаһы дәүләттәренең күпселеге һуңғы йылдарҙа Рәсәйгә һыйынырға ла, Көнбайышҡа ауышырға ла баҙнат итмәй. Ләкин, Америка менән Рәсәй араһындағы хәл артабан тағы ла ҡырҡыулаша ҡалһа, теге аумаҡайҙарға кемделер йәки юлдың ниндәйендер һайларға тура киләсәк. Улар Рәсәйҙең асыҡтан-асыҡ дошманы булырға баҙнат итмәҫ, әлбиттә, әммә беҙҙән ситләшеүҙәре бик ихтимал. Америка санкциялары Евразия иҡтисади союзы илдәренең хужалығына, уларҙың Рәсәй менән тығыҙ бәйләнештә булыуы сәбәпле, кире йоғонто яһауы ихтимал.\nСанкциялар ҡатылана килә Үҙәк Азия илдәренең аҡрынлап Ҡытай яғына шыуыша башлауы бар. Рәсәй менән Иран санкциялар аҫтында булғас, уларҙың уҙаҡташы Әрмәнстан ауыр хәлдә ҡалды. Һиндостан менән Ҡытай бар яҡлы санкциялар тәжрибәһен хупламай, сөнки улар үҙҙәре Көнбайыш державаларҙың санкцияларына дусар ителгәйне, әммә һиндтар ҙа, ҡытайҙар ҙа АҠШ менән бәйләнештәрҙе ҡыҫҡартыуға бармаясаҡ. Улай ғына ла түгел, Һиндостан, мәҫәлән, Ҡушма Штаттар менән хеҙмәттәшлеккә ҙур өмөттәр бағлай. Мәскәү менән Вашингтон араһындағы көсөргәнеш, тәбиғи булараҡ, Ҡытайҙың хәленең нығыныуына ярҙам итә. Ул инде һәр ғәмәлдә үҙ мәнфәғәттәрен күҙәтә.\nРәсәйҙең ижтимағи-сәйәси тормошонда быйыл мартта үтәсәк президент һайлауҙары иң мөһим ваҡиға һанала. Әлбиттә, һайлау алды кампанияһын алып барыу менән тышҡы сәйәсәттә уртаҡлыҡ юҡ та һымаҡ. Шулай ҙа артабан Америка менән мөнәсәбәттәрҙе яйға һалыу өсөн аҙымдар яһау мөһим.\nБихисап проблемалар өйөлөп китеүгә ҡарамаҫтан, Рәсәйгә Вашингтон менән килешеү юлдарын эҙләү фарыз. АҠШ – хәҙерге донъяның иң мәртәбәле иле, һәм киләсәктә лә шулай булып ҡаласағы шик тыуҙырмай. Рәсәй фәҡәт стратегик ҡоралдар өлкәһендә генә тиңлеккә дәғүә итә ала. Вашингтон менән оҙон-оҙаҡ сәкәләшеү Рәсәйҙең халыҡ-ара хәлен дә, эске сәйәси тормошон да ҡатмарландырасаҡ.\nҒәмәлдә хәҙерге Рәсәйҙең сәйәси ҡоролошо тотороҡло ғына.\nАҠШ-тың 35-се президенты Джон Кеннеди: “Американ – тәбиғәте буйынса оптимист кеше. Ул – экспериментатор, уйлап табыусы, төҙөүсе, ниндәйҙер мөһабәт нәмәне күтәрергә кәрәк булғанда, ул айырыуса яҡшы төҙөй. Уны үҙенә ышанырға мәжбүр итһәгеҙ, алдына бөйөк маҡсат ҡуйһағыҙ, ул ошо маҡсатҡа өлгәшеү юлдарын табасаҡ”.\nӘйтелгәндәр, һеҙҙең ҡарашҡа, нимәгәлер ишара яһамаймы?


Башҡортостан Президенты ҡарамағында Эшҡыуарлыҡ буйынса координация советы ойошторолдо // Иҡтисад | новости башинформ.рф\nБашҡортостан Президенты ҡарамағында Эшҡыуарлыҡ буйынса координация советы ойошторолдо\n15:37, 24 июня 2014 Иҡтисад\nБашҡортостанда БР Президенты ҡарамағында Эшҡыуарлыҡ буйынса координация советы ойошторолдо. Яңы координация органының шәхси составы менән тейешле документ рәсми хоҡуҡи мәғлүмәт интернет-порталында баҫылған.\nСовет эшҡыуарлыҡҡа ярҙам итеү стратегик йүнәлештәр, административ барьерҙарҙы кәметеү, эшҡыуарлыҡ климатын яҡшыртыу буйынса тәҡдим әҙерләйәсәк. Совет республиканың бәләкәй бизнес мәнфәғәттәрен яҡлаусы йәмәғәт ойошмаларының башланғыстарын һәм проекттарын алға ебәрергә, социаль яуаплы бизнесты үҫтерергә тейеш.\nКоординация советы даими рәүештә, кәмендә айына ике тапҡыр асыҡ ултырыштарға йыйыласаҡ. Совет ҡарары кәңәш итеү ролен йөрөтәсәк\nТеги: эшҡыуарлыҡ,бр президенты,координация советы


Музейға сәйәхәт — Официальный сайт Районного муниципального бюджетного учреждения культуры "Баймакская межпоселенческая центральная библиотека" муниципального района Баймакский район Республики Башкортостан\nСыңғыҙ – мәҙәниәтле, илһамлы ауыл. Ул үҙенең арҙаҡлы шәхестәре менән дан тота. Боронғоларҙың «Илен белмәгән – игелекһеҙ, халҡын белмәгән – холоҡһоҙ, нәҫелен белмәгән — нәсәпһеҙ», — тигәнен иҫтә тота сыңғыҙҙар. Үҫеп килеүсе быуынды тәрбиәләүҙә лә ошо йүнәлеште маяҡ итеп алғандар.\nРеспублика көнө алдынан Сыңғыҙ моделле китапханаһы хеҙмәткәре Миңзәлә Шахморатова менән 5-се класс уҡыусылары Хөсәйен Әхмәтов исемендәге Сыңғыҙ мәктәбендә урынлашҡан РСФСР-ҙың һәм БАССР – ҙың атҡаҙанған сәнғәт эшмәкәре, республикабыҙҙың Салауат Юлаев исемендәге премияһы лауреаты Хөсәйен Әхмәтовтың музейында булды. Экскурсияны мәктәп директоры Солтангилдина Рәйлә Базарбай ҡыҙы, 9-сы класс уҡыусыһы Мөстәҡимова Гүзәлиә һәм Сирбаева Уралия бик йөкмәткеле итеп ойошторҙо. Сыңғыҙ ауылының ғына түгел, тотош республикаға данлы шәхес, затлы уҙаманға арналған музей менән танышыу уны хөрмәтләү һәм ололау билгеһе лә.


БӨЙӨК ЕҢЕҮ—ОЛО БАЙРАМ\nҺәр йылдағыса Еңеү яҙын сибайҙар яҡшы кәйеф, күтәренке күңел менән ҡаршы алды. Байрам саралары 5 майҙа уҡ Советтар Союзы Геройҙары Федор Белов менән Шәкирйән Мөхәмәтйәновтың (Александр Матросов) һәйкәленә сәскә һалыуҙан башланды. 9 майҙа Еңеү скверындағы «Мәңгелек ут» обелискыһы янында уҙған митингыла Бөйөк Ватан һуғышы һәм тыл ветерандары, ҡаланың почетлы граждандары, депутаттар, предприятие, ойошма, учреждение етәкселәре, ҡунаҡтар һәм ҡала халҡы ҡатнашты. Хакимиәт башлығы Х.Х.Сөләймәнов, ветерандар советы рәйесе Р.Х.Иҙрисов, Сибай ҡалаһы һәм Хәйбулла районы буйынса хәрби комиссариат начальнигы Р.Ф.Зәбиров тантанаға йыйылыусыларҙы байрам менән тәбрикләне.—Ҡәҙерле ветерандар! Хөрмәтле сибайҙар! Бөйөк Ватан һуғышында Еңеүҙең 72 йыллығы менән ысын йөрәктән һеҙҙе ҡотлайым!—тине Хәлит Хәмзә улы Сөләймәнов, митингыны асып.—9 Май—илебеҙ тарихында изге көн. Ул—хәрби дан, халҡыбыҙҙың ҡаһарманлыҡ һәм батырлыҡ, тотороҡлолоҡ һәм ватансылыҡ байрамы.\nҺәр йылдағыса Еңеү яҙын сибайҙар яҡшы кәйеф, күтәренке күңел менән ҡаршы алды. Байрам саралары 5 майҙа уҡ Советтар Союзы Геройҙары Федор Белов менән Шәкирйән Мөхәмәтйәновтың (Александр Матросов) һәйкәленә сәскә һалыуҙан башланды. 9 майҙа Еңеү скверындағы «Мәңгелек ут» обелискыһы янында уҙған митингыла Бөйөк Ватан һуғышы һәм тыл ветерандары, ҡаланың почетлы граждандары, депутаттар, предприятие, ойошма, учреждение етәкселәре, ҡунаҡтар һәм ҡала халҡы ҡатнашты. Хакимиәт башлығы Х.Х.Сөләймәнов, ветерандар советы рәйесе Р.Х.Иҙрисов, Сибай ҡалаһы һәм Хәйбулла районы буйынса хәрби комиссариат начальнигы Р.Ф.Зәбиров тантанаға йыйылыусыларҙы байрам менән тәбрикләне.\n—Ҡәҙерле ветерандар! Хөрмәтле сибайҙар! Бөйөк Ватан һуғышында Еңеүҙең 72 йыллығы менән ысын йөрәктән һеҙҙе ҡотлайым!—тине Хәлит Хәмзә улы Сөләймәнов, митингыны асып.—9 Май—илебеҙ тарихында изге көн. Ул—хәрби дан, халҡыбыҙҙың ҡаһарманлыҡ һәм батырлыҡ, тотороҡлолоҡ һәм ватансылыҡ байрамы.\nОшо көндәрҙә иң йылы һәм ихлас рәхмәт һүҙҙәре һеҙгә тәғәйенләнә, ҡәҙерле ветерандар. Һеҙ Ватаныбыҙҙың азатлығын һаҡлап ҡалдығыҙ, донъяны фашизмдан ҡотҡарҙығыҙ, емерек хужалыҡты тергеҙҙегеҙ, тыныс көндәрҙә тырышып эшләнегеҙ, балаларығыҙҙы, ейәндәрегеҙҙе һәм бүләләрегеҙҙе яңы ҡаҙаныштарға илһамландырҙығыҙ. Тыуған илде һаҡлап һәләк булғандарҙың исемдәре тарихыбыҙҙа мәңгегә һаҡланып ҡалыр. Һеҙгә һәм яҡындарығыҙға ысын күңелдән ныҡлы һаулыҡ, именлек теләйем.\nБөгөнгө көндә Сибай ҡалаһында Бөйөк Ватан һуғышында ҡатнашҡан 29 ветеран йәшәй. Былтыр уларҙың һаны 42 ине. Шулай уҡ ике кеше үҙ иңендә Ленинград блокадаһын татыған, фашист концлагерын үтеүсе тағы ике кеше бар. Шуныһы һөйөнөслө: фашист илбаҫарҙары ҡуптарған ғәрәсәттең тере шаһиттары һуғыш хаҡында беҙгә күҙебеҙгә ҡарап һөйләй ала. Тантаналы митингыла Бөйөк Ватан һуғышы ветераны Йәғәфәр Fәббәсов сығыш яһаны һәм донъяла бындай ҡанҡойоштар ҡабат бер ваҡытта ла ҡабатланмауын теләне.\nМитингыла ҡаланың уҡыу йорттары, өҫтәмә белем биреү, мәҙәниәт учреждениелары коллективтары хәрби йырҙар, бейеүҙәр, театрлаштырылған тамаша аша һуғыш ғәрәсәтен күҙ алдына баҫтырырға тырышты.\nСарала ҡатнашыусылар «Мәңгелек ут» обелискыһына сәскәләр һалғандан һуң яу яланынан әйләнеп ҡайтмаған яугирҙарҙы бер минутҡа тын ҡалып иҫкә алды.\n«Шанлы йылдар даны онотолмай»\nБайрам көндө ҡаланың Еңеүҙең 30 йыллығы исемендәге паркында «Шанлы йылдар даны онотолмай» тип аталған тематик майҙансыҡтар эшләне. Мәктәптәр, балалар баҡсалары коллективтарының Бөйөк Еңеүгә арнап эшләгән ҡул эштәре күргәҙмәһе берәүҙе лә битараф ҡалдырманы. Мәғариф бүлеге хеҙмәткәрҙәре хәрби костюмдар ҙа тектереп кейгән. Һалдат кейемдәре ир-егеттәргә генә түгел, ҡатын-ҡыҙҙарға ла бик килешә.\n1917 йылдың сентябрендә тыуған Бөйөк Ватан һуғышы ветераны Иван Иванович Фролов 100 йәшлек булыуына ҡарамаҫтан, ҡала мәктәптәренә һәм уҡыу йорттарына осрашыуҙарға бик теләп йөрөй. Сәнғәт мәктәбендә булған кисәлә (һүрәттә) ул яу юлын тулыһынса бәйән итте. Яугир 524-се уҡсылар полкы составында Ҡырымды обороналау буйынса хәрәкәттәрҙә ҡатнашҡан, Сталинград һуғышында, Курск дуғаһында ҡаты бәрелештәрҙә булған. Украина, Польша, Германияны дошмандарҙан азат иткән. Яңы Сибай ятҡылығын асыусы Ф.Мотаев менән һуғышта бергә булып, фашистарҙы тыуған еребеҙҙән ҡыуған.\nАртабан байрам саралары Үҙәк майҙанда дауам итте. Икенсе йыл рәттән Бөйөк Ватан һуғышы ветерандары «Ирәндек айыуҙары» туризм клубының махсус автомобилдәренә ултырып майҙанға сыға. Дүрт ГАЗ-69 һәм УАЗ машиналарына һыйған тиҫтәнән ашыу ветеранды майҙандағы халыҡ көслө алҡыштар менән ҡаршы алды.\nПарад алдынан ҡала хакимиәте башлығы Хәлит Хәмзә улы Сөләймәнов сибайҙарҙы һәм ҡунаҡтарҙы Еңеү байрамы менән ҡотлап, йәштәре 90-дан үткән ҡаһармандарға, һуғыш ветерандарының тол ҡатындарына даими иғтибар һәм хәстәрлек күрһәтеү мөһимлеген һыҙыҡ өҫтөнә алды. Ҡалала ветерандарға күрһәтелгән социаль ярҙам, торлаҡ шарттарын яҡшыртыуға бирелгән дәүләт сертификаттары, диспансеризация кеүек мөһим эштәргә туҡталып китте.\nҠарт һалдаттар, ҡала етәкселеге алдынан тигеҙ сафтарға теҙелеп парад үтте. Ҡаһармандарҙың үлемһеҙ батырлығы иҫтәлегенә тантаналы марш менән үткән ҡала мәктәптәре, уҡыу йорттары, яугир-интернационалистар, чернобылсылар, хәрби-патриотик клубтар тәрбиәләнеүселәренә ҡарап һоҡланмаған кеше ҡалманы. Хәрби парад бөтөүгә ҡала урамдарынан уҙған «Үлемһеҙ полк» дөйөм Рәсәй гражданлыҡ-ватансылыҡ акцияһында ҡатнашыусылар Үҙәк майҙанға килеп етте.\n«Үлемһеҙ полк» үтте урамдарҙан\nСибай урамдары буйлап меңдәрсә кеше ҡулдарына туғандарының—Бөйөк Ватан һуғышында ҡатнашыусыларҙың һәм ветерандарҙың фотолары менән транспаранттар тотоп, дүртенсе тапҡыр бөтә Рәсәй акцияһына ҡушылды. Сарала тамашасылар менән бергә бөтәһе 3 меңдән ашыу кеше ҡатнашты.\nЙылдан-йыл «Үлемһеҙ полк»тың сафы арта бара—былтыр унда 2 мең самаһы кеше ҡатнашҡайны. Акцияға ҡушылыусылар хәрби йырҙар йырланы, тәьҫораттары менән уртаҡлашты. Fаяз Әҡсән улы Fәлиәкбәров ҡарт ҡайныһы Нотфулла Фазулла улы Ишбулатовтың һүрәтен тотҡан (һүрәттә) Ҡыҙы Айлина ҡарт ҡартатаһының яу юлын өйрәнгән, «Үлемһеҙ полк»ка ҡушылыр өсөн уның фоторәсемен ҙурайтҡан. Fәлиәкбәровтарҙың ғаилә дуҫтары Илшат Арсланов та улы Асман менән саранан ситтә ҡалмаған.\nАрҡайым ҡасабаһында йәшәүсе күп балалы Вәхитовтар ғаиләһе лә ҡарт ҡартаталары Дәүләтша Байтуриндың фотоларын тотоп алған.\n—Баймаҡ районының Шүлкә ауылында тыуып үҫкән ҡартатайым һуғыш яраларынан мандый алмай бик йәшләй генә вафат булды. Уны мин насар хәтерләйем, балаларым бөтөнләй белмәй ҡалмаһын өсөн батырлыҡтарын һөйләйем, фотоһүрәтен ҙурайтып алдыҡ. Шағирә Фирүзә Дәүләтша ҡыҙы Абдуллина ҡәҙерле кешебеҙгә арнап яҙған шиғырҙарын ятлайбыҙ,—ти улар. Еңеүселәрҙең ейәндәре, бүләләре иҫән булғанда, был полк, ысынлап та, үлемһеҙ буласаҡ.\n«Һалдат бутҡаһы»ның тәме башҡа\nЙыл һайын байрамдың төп саралары—парад, «Үлемһеҙ полк» акциялары үткәс тә, Бөйөк Ватан һуғышы ветерандары өсөн «Зәңгәр ут», ә тыл хеҙмәтсәндәренә «Ялан ашханаһы» ойошторола. Үҙҙәренең тырыш хеҙмәте менән Еңеүҙе яҡынайтҡан быуын вәкилдәре һалдат бутҡаһынан, фронт 100 грамынан баш тартмай. Был юлы ла өлкән быуын вәкилдәре «Анна» кафеһында ойошторолған «Ялан ашханаһын»а ашыҡты. Бында улар һыйланып ҡына ҡалманы Сибай концерт-театр берекмәһе артистары, «Йәнгүҙәй» ансамбле, уҡыу йорттары студенттарының сығыштарын ҡарап ҡыуанды.\nСибайҙарға байрам оҡшаны\nҮҙәк майҙанда «Һуғыш урлаған йәшлек» тип исемләнгән театрлаштырылған тамаша ауыр йылдарҙы күҙ алдына баҫтырҙы, тыныс тормоштоң ҡәҙерен белергә өндәне. Художество үҙешмәкәрлек коллективтарының сағыу концерты ла байрам кәйефе өҫтәне.\nЕңеүҙең 30 йыллығы исемендәге паркта фонтан янында «Ҡала баҡсаһында» байрам сараһы ойошторолдо. Үҙәк майҙанда йәш хәрбиҙәр мәктәбе эшләне. Ял һәм мәҙәниәт паркында «Бөйөк Еңеү уты» бард йырҙары концерты үтте. «Мир» йәштәр йортонда киномайҙансыҡ булдырылды. Бында һуғыш хаҡында фильмдар күрһәтелде.\nБалалар һәм үҫмерҙәр спорт мәктәбендә теләгән һәр кем хеҙмәткә һәм оборонаға әҙерлек комплексы нормаларын тапшырҙы. Сибай автомәктәбендә автомобилдәр ярышы ойошторолдо.\nБайрам кискеһен дә дауам итте. «Еңеү яҙы» мәҙәни сараһында йәше лә, ҡарты ла күңел асты. Ҡояш байығас, халыҡ «Хәтер шәме» акцияһына ҡушылды. Быйыл икенсе тапҡыр уҙғарылған сара барышында кешеләр «Мәңгелек ут» обелискыһына уйып яҙылған исемдәр янына шәмдәр ултыртып, бер минут тын торғандан һуң, уларға ут тоҡандырҙы. Бындай акциялар бик кәрәк, сөнки Еңеү яулаусыларҙың батырлыҡтары үлемһеҙ. Йәш быуын Еңеүҙең, тыныслыҡтың миллиондарса ҡорбандар аша яуланыуын белергә тейеш.


НОЯБРЬСК МӘСЕТЕНӘ 10 ЙӘШ. ИҢ ҠАТМАРЛЫ МӘСЬӘЛӘЛӘР ТУРАҺЫНДА ҺӨЙЛӘШЕРГӘ ВАҠЫТ - 21 Декабря 2014 - ЯҢЫЛЫҠТАР - BASHKIRLIFE. БАШКИРЛАЙФ. АХЛЮ СУННА УАЛЬ ДЖАМАА\nГлавная » 2014 » Декабрь » 21 » НОЯБРЬСК МӘСЕТЕНӘ 10 ЙӘШ. ИҢ ҠАТМАРЛЫ МӘСЬӘЛӘЛӘР ТУРАҺЫНДА ҺӨЙЛӘШЕРГӘ ВАҠЫТ\nШулай уҡ Ямалдың баш ҡалаһы Салехардтың округыбыззың төн яғында, башҡа Себер ҡалаларынан ситтә урынлашыуы күп уңайһыҙлыҡтар тыуҙыра. Унда тик самолет менән генә барып етергә мөмкин. Шуға күрә йышыраҡ осрашып, бар килеп тыуған мәсъәләләрзе хәл итеү мөмкинселеге сикләнгән. Бигерәк тә йәштәр килеп тыуған дини һорауҙарға яуапты күберәк интернет селтәре аша эҙләргә мәжбүр. 2015 йылдан башлап башҡа ҡала имамдарын Салехард ҡалаһының имам - хатибы янына ярҙамға ебәрергә тигән ҡарар ҡабул ителде.\nЯңы дини йорттар төҙөүгә килгәндә ЯНАО эске сәйәсәт департаменты вәкиле Роман Пикундың әйтеүе буйынса, тәүге сиратта Яңы Уренгойҙа мәҙрәсә һәм Лабытнангы ҡалаһында мәсет һалырға кәрәк. Яңы Уренгойҙа дини уҡыу йорто яңыраҡ янғындан зыян күргәйне. Ноябрьскиҙа ла бер-ике йыл элек мәҙрәсә һалына башлағайны. Тик цоколь ҡаты төҙөлгәндән һуң эш туҡталды. Әммә Пикун был юлы үҙенең сығышында Ноябрьск ҡалаһы мәҙрәсәһен төҙөүҙе дауам итеү мәсәләһен ҡуҙғатманы.\nТүңәрәк өҫтәлдең икенсе өлөшө ҡала музейында үтте. Бындағы һөйләшеү Рәсәй Мосолмандары Диниә Назараты һоруҙары менән генә сикләнеп ҡалманы. Әлбиттә Украиналағы хәлдәргә лә ситтә ҡалманы. Һәр кем үҙ сығышында бөгөнгө көндә бигерәк тә Рәсәй йәмғиәтенең берҙәм булырға тейешлеген һыҙыҡ өҫтөнә алды. Сирия һәм Ираҡта барған һуғыштың Дин талаптарына ҡаршы килгәне тураһында ла әйтелде. Һуғыштың Украинаға күсеүе Көнбайыш илдәренең төп маҡсаты - Рәсәйҙе көсһөҙләндерергә йә юҡ итергә теләгәнен генә күрһәтә тигән фекер менән килештеләр. Шул уйҙы тормошҡа ашырыр өсөн Рәсәй дошмандары Ислам радикалдарын, мәҫәлән, ваххабиттарҙы ҡуллана алғандары ла әйтеп үтелде.\nЯмал Дини мосолмандар үҙәгенең киләсәге тураһында ла әйтеп китергә кәрәк. Бөгөнгө көнгә округтағы дини ойошмаларҙың бөтәһе лә тейерлек Үҙәк дини назаратына инеп бөтөп килә.\nИмамдарҙың береһе мосолмандар һәм православтарҙың назаратлары араһында эшмәкәрлек тураһында аңлашма төҙөргә тәҡдим итте. Сиркәү вәкилдәре был тәҡдимде хуп күрҙе.\nМәсеттең 10 йыллыҡ юбилейында иң ҙур ҡунаҡтары иҫәбендә УрФО мөфтөйе Ринат Раев булды.\nПросмотров: 434 | Добавил: bashkir | Рейтинг: 0.0/0


Теплицаны киләһе миҙгелгә нисек әҙерләргә?\n22 Октябрь 2020, 13:20\nТеплицалағы йылылыҡ һәм дымлылыҡ йәшелсәгә генә түгел, патоген флораға ла иркенләп үҫергә ирек бирә. Төрлө бәшмәктәр, инфекциялар, бактериялар был ябыҡ ерҙә шашып тарала.\nБыға тиклем теплицам булмағас, был һорау әллә ни ҡыҙыҡһындырмай ине. Мәғлүмәт табайым тип, Инернет селтәренә ингәйнем, ундағы мәғлүмәттең күплеге һәм кәңәштәрҙең төрлөлөгөнән баш ҡатты. Шуға ла телефондан таныш һандарҙы йыям: “Айһылыу, теплицаны көҙгөлөккә әҙерләү буйынса кәңәшең кәрәк!”\n--Теплицалағы йылылыҡ һәм дымлылыҡ йәшелсәгә генә түгел, патоген флораға ла иркенләп үҫергә ирек бирә. Төрлө бәшмәктәр, инфекциялар, бактериялар был ябыҡ ерҙә шашып тарала. Баҡсалағы бөтә ҡоротҡостар ҙа ҡышлар урынды теплицала һайлай. Шуға дезинфекция мәсьәләһенә ҙур иғтибар бүлергә кәрәк.\nТәүҙә уның эсен һәм тышын хужалыҡ һабыны ҡушылған һыу менән йыуып сығабыҙ. Металл элементтарын 9 процентлы аш һеркәһе менән һөртөп сығырға була. Ағаслы өлөшөн хлор ҡушылған шыйыҡса йә “Белизна” менән йыуырға кәрәк. Аҫҡы өлөшөн эзбиз менән аҡлап сығырға ла мөмкин.\nМин иһә үҙемдең теплицала көкөрт шашкаһы ҡулланам. Уны тимер биҙрәгә ҡуйып яндырам да, тәүлек буйына асмайым. Унан инде һәйбәт итеп елләтеп алырға кәрәк.\nӘгәр быйыл теплицалағы помидорҙа фитофтора күренһә, ерҙең 15 сантиметрлы ҡатламын алмаштырырға кәңәш итер инем, - ти Рәсәй ауыл хужалығы үҙәгенең аграномы Айһылыу Камалетдинова.\nЛилиә НУРЕТДИНОВА яҙып алды.


Чатта теркәлергә рулетка менән бушлай онлайн - Видеочивать Бразилия - Bate-Papo!\nкеүек компаниялар ләкин беләм - был Император советы Башлыҡтары һәм төрлө Темма пляж\nӘммә һин нимә эшләй ала\nАғымдағы мөнәсәбәт темаһы юҡ минең, мин уның тураһында уйлап менән кемдерҒәжәп тә түгел, сөнки халыҡтарының дөйөм алғанда, тай ҙа хәүефле. Бөтә самолеттар һәм таиландта рәсәй туристары ултырған һаман көтә уҡ 10 000-дән ашыу рейс яһалған.\nМәҫәлән, тиндер менән осрашты\n(Йәғни биреүсе менән башланып, нисек яратып үҫтергән булһа ла бер аҙ кәмейәсәк). Эйе, беҙҙең бизнес бындай әйбер булған кеүек, комендант сәғәте, башлы-ябыҡ бинала өсөн кү...\nМенән ир-егете ҡайҙа танышты бразилия\nВсан ваштареш цевер, деталь, серьезный ирӹкӓн шотышто, марла кен дӓ кӹл гӹц пасна регистрация\nбашҡа бушлай теркәү видео чат ҡыҙы таныштырҙы онлайн инә танышты видео сайтында танышырға етди таныштырҙы. ҡыҙы менән бушлай видеочить рулетка менән ҡыҙ видеочивать триллерҙар видеочивать видео фото менән таныштырып теркәү бушлай булғас видеочивать онлайн башҡа бушлай теркәү


Шәжәрәнең бер ботағы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Шәжәрәнең бер ботағы\nШәжәрәнең бер ботағы 04.06.2014 // Йәмғиәт\nБынан дүрт йыл элек миңә Өфө ҡалаһының Совет районы хакимиәте ойошторған йомғаҡлау шәжәрә байрамында ҡатнашыу бәхете тейгәйне. Космонавт В. Комаров исемендәге Пионерҙар йортонда йыйылған халыҡ алдында республикабыҙға күренекле шәхестәр биргән Өмөтбаевтар шәжәрәһе тураһында һөйләнем.\nБыл нәҫел ағасы Рамаҙан Ғимран улы Өмөтбаев төҙөп ҡалдырған вариант буйынса эшләнде. Мин уны бөгөнгө көндәргә тиклем дауам иттем. Өмөтбаевтар шәжәрәһе XVII быуат урталарынан башлана (һүҙ Әбйәлил районының Өмөтбаевтары тураһында бара). Шәжәрә ағасы 13 быуын вәкилен эсенә ала. Бөгөнгә тиклем был ырыуҙа уҡытыусылыҡ йүнәлеше өҫтөнлөк итә. Ошо шәжәрә буйынса, Рамаҙан Ғимран улы менән атайым Ғайса Әхмәтйәр улы дүрт туған булалар. Бынан сығып, ошо юлдарҙың авторы Рамаҙан ағайға биш туған булып сыға. Ләкин беҙҙең үҙ-ара мөнәсәбәт бер туғандарҙыҡы кеүек ине. Ошо йылдың 7 апрелендә Рамаҙан ағайға – 90, минең атайға быйыл 104 йәш тулыр ине. Улар икеһе лә Бөйөк Ватан һуғышында ҡатнашҡан (атайым 1941 йылдың июль айында хәбәрһеҙ юғала).\nТүбәндә мин Өмөтбаевтар ырыуы шәжәрәһен юғалтмай, ошо ҡомартҡыны һаҡлап ҡалыуға, үҫешенә күп көс һалған һәм уны мираҫ итеп бөгөнгө һәм киләсәк быуындарға ҡалдырған билдәле яҙыусы, дәүләт һәм йәмәғәт эшмәкәре Рамаҙан Ғимран улы тураһында хәтирәләрем һәм уйланыуҙарым менән уртаҡлашмаҡсы булам.\nРамаҙан Ғимран улы һәм уның тормош иптәше Мөхтәрәмә Таһир ҡыҙы менән мин үткән быуаттың урталарында беренсе тапҡыр осраштым. Төпкөлдә урынлашҡан ауыл малайына, беренсе тапҡыр Өфөлә күреп, нефть институтының икенсе генә курсында уҡып йөрөгән студентҡа биргән иғтибары мине бөгөн дә һоҡландыра, һабаҡ булып ҡала. Рамаҙан Ғимран улы ҙур урындарҙа эшләгән дәүерҙә, ул һинең туғаныңмы, тип һораған кешеләргә, фамилиялашбыҙ, тип яуап бирә инем. Бының сәбәбе, йәнәһе, үҙемә артыҡ иғтибар йәлеп итмәҫкә, бәлки йәшлек менән бәйләнгән, тормош тәжрибәһе һәм тәрбиәһе етмәү арҡаһында ҡылынған ҡылыҡтар менән Рамаҙан ағайға шәүлә төшөрмәҫкә.\n1970 – 1997 (баҡыйлыҡҡа киткән йылы) йылдарҙа беҙ йышыраҡ күрешеп, телефон аша аралашып йәшәнек. Бөгөн миндә уны һүрәтләгән байтаҡ фотолар һәм магнитофон таҫмалары һаҡлана. Ҙур аҡыл эйәһе, мәрхәмәтле, иғтибарлы, мөләйем, бик күпте күргән һәм белгән шәхес менән аралашып, бер дәүерҙә йәшәп, уның арымай-талмай үҙ халҡына хеҙмәт итеүен, үҙенә генә хас булған матур һәм тәмле тел менән яҙылған әҫәрҙәре баҫылып сығыуын күреп һәм уларҙы уҡып йәшәү бәхете тейеүенә мин бик шатмын.\nРамаҙан Ғимран улы үҙенең туғандарына, яҡташтарына һәм халҡына ҙур терәк булды. Уны оҙағыраҡ күрмәһәк тә, ишетмәһәк тә, барыбер уға ышанып, таянып йәшәй торғайныҡ. Рамаҙан ағай бөтә яҡтан һәләтле кеше ине. Ул беҙҙең менән фән, мәҙәниәт һәм әҙәбиәт, көндәлек тормош тураһында ябай ғына, үҙенең фекерҙәре менән бүлешкән кеүек әңгәмәләшә ине. Хәҙер уларҙы баһалап бөткөһөҙ тормош дәрестәре булған икән тип иҫкә алабыҙ.\nРамаҙан Ғимран улының беҙҙең аранан китеүенә 17 йыл самаһы. Ләкин ул бөгөн дә беҙҙең менән кеүек. Йәй көндәре үҙенең аҡ фуражкаһын кейеп, мыҡты ғына атлап йөрөгәнен Өфө урамдарында күреп, эстән генә, афарин, Рамаҙан ағай, тип уйлап ҡуйған минуттар күҙ алдына килеп баҫа. Ул беҙҙең бөгөнгө тормошто ла, ҡылған эштәрҙе лә бик ентекләп күҙәтеп барған кеүек. Бынан сығып, күберәк изге эштәр эшләйһе ине лә, әллә ни булдырып булмай шул. Был яҡтан уның улы, билдәле журналист Рауил Өмөтбаев күп эш башҡара. Атаһының әҙәби мираҫын баҫмаға әҙерләп баҫтырып сығарыу сараһын күрә, уның иҫтәлегенә арналған йыйылыштарҙа сығыш яһай, үҙ халҡының һәм ырыуының проблемаларына битараф ҡалмай йәшәй. Әбйәлил халҡы һәм район хакимиәте лә Рамаҙан Ғимран улын онотмай. Былтыр Әлмөхәмәт ауылында өс шәхес – Рамаҙан Өмөтбаевҡа, Ким Әхмәтйәновҡа һәм Ҡолдәүләткә арналған музей асылды. Бындай изге эштәргә рәхмәт әйтәһе генә ҡала.\nРамаҙан Ғимран улын яратыу, уны онотмау, уның менән ғорурланыу – ул беҙҙең тормоштоң бер генә яғы. Ҙур бурыс – уның иҫтәлегенә тап төшөрмәй көн күреү. Уның кеүек, үҙ халҡының тарихына, рухи байлығына таянып һәм уларҙы тағы ла байытып, тыуған яҡ – Әбйәлил ере тәбиғәтенән һәм халҡынан көс алып, хәлебеҙҙән килгәнсә уларға хеҙмәт итеп йәшәргә кәрәк беҙҙең бөтәбеҙгә лә.\nРамаҙан Ғимран улы бер ваҡытта ла төшөнкөлөккә бирелеп йөрөмәне. Уның тормош юлы еңел булманы, бик күп һикәлтәләрҙе осратты ул үҙенең 73 йыллыҡ ғүмерендә. Ләкин береһенә лә бирешмәне, һәр ваҡыт үҙ йөҙө, намыҫы менән ҡала килде.\nУйланыу-хәтирәләр аҙағында, беҙҙең атай-олатайҙарҙы, Рамаҙандарҙы, Кимдәрҙе, Ҡолдәүләттәрҙе һәм башҡа уҙаман шәхестәрҙе тыуҙырған Әбйәлил районы Әлмөхәмәт (Ҡолбаҡты) еренә баш эйеп, беҙҙең аранан киткәндәрҙе онотмаған, уларҙың иҫтәлеген һаҡлап йәшәгән, бай рухлы, көр күңелле Әлмөхәмәт халҡына рәхмәт әйтке килә.\nтехник фәндәр докторы,


Ҡаҙағстанда – һабантуй\n17 майҙа Манғыштау өлкәһенең Аҡтау ҡалаһында үтәсәк байрамда Башҡортостан артистары ла ҡатнаша.\nИжади төркөм Өфөнән һабантуйға юлланған да инде. Быйылғы сара Ҡаҙағстан халыҡтары Ассамблеяһының 20 йыллығы һәм «Салауат» башҡорт мәҙәни үҙәгенең 25 йыллығы сиктәрендә ойошторола. Программала һабан туйҙарына хас милли уйындар ойоштороу, бай концерт программаһы ҡаралған. Хөсәйен Әхмәтов исемендәге Башҡорт дәүләт филармонияһы артистары тамашасыларға ҡубыҙ һәм ҡурай моңдары, халыҡ йырҙары, дәртле бейеүҙәр бүләк итәсәк.


Изге ғәмәлдең юлы — намаҙ » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » Изге ғәмәлдең юлы — намаҙ\nИзге ғәмәлдең юлы — намаҙ 16.04.2013 // Йәмғиәт\nДин һәм йәмғиәт. Был ике төшөнсә араһындағы бәйләнештең ныҡлығына көндән-көн инанабыҙ, бәхәстәр ҡорабыҙ. Шулай ҙа нисек булырға тейеш: дин йәмғиәткә яраҡлашып үҙгәрһенме, әллә киреһенсәме? Ошо һәм дингә ҡағылышлы башҡа һорауҙарға яуап эҙләп, Стәрлетамаҡ ҡалаһы һәм районының имам-мөхтәсибе Ришат хәҙрәт Рафиҡовҡа мөрәжәғәт иттек.\n— Ришат хәҙрәт, бөгөн диндең йәмғиәттәге урыны, әһәмиәте ниндәй? Ғөмүмән, һеҙҙеңсә, нимә ул кешелек өсөн дин?\n— Пәйғәмбәребеҙҙең һүҙҙәре менән яуап биргәндә, дин – ул юл. Бишектән алып ләхеткә тиклемге тормошобоҙ өсөн хаҡ һуҡмаҡ. Әлхәмдүлилләһ, әлегә ҡәҙәр иманһыҙ кешене осратҡаным юҡ, әммә иманлы булыу динле булыу тигәнде аңлатмай әле. Арабыҙҙа дин юлына аяҡ баҫыусылар һирәк. Иманлылыҡ атай-әсәйҙән күсә килә. Артабан үҫеш алмай, шул кимәлдә ҡата. Үкенескә ҡаршы, кеше быға үҙе сәбәпсе, сөнки ул дини юлдан ҡурҡа, тормошон үҙгәртергә ашыҡмай. Ләкин донъяны яҡшы яҡҡа үҙгәртеү өсөн иманлы булыу ғына аҙ. Ул кире күренештәрҙән ғибәрәт барлыҡ кәртәләргә лә ҡаршы тора алмай. Гонаһ ҡылмаҫ өсөн дини яҡтан көслө булыуың фарыз. Дәүләт кимәлендә һүҙ йөрөткәндә, әйтәйек, эскелеккә, наркоманияға һәм тәмәке тартыуға ҡаршы көрәшкә хөкүмәт күп финанс сарыф итә. Һөҙөмтәһе? Эскеселәр күбәйә, наркомандар арта, тәмәке тартыусылар ишәйә. Ә бына һәр кеше динле булһа, минеңсә, был проблемалар шунда уҡ тамыры менән юҡҡа сығыр ине. Ислам өс күренеште лә тыя. Эсеп йөрөүсе, тәмәке тартыусы булмаһа, нисек эскелек менән наркомания үҫешһен? Шунан диндең йәмғиәт өсөн әһәмиәтен үҙегеҙ самалағыҙ инде.\n— Ислам дине ҡанундарына ярашлы йәшәһәк, йәмғиәттең, иҡтисадтың үҫеше туҡтаясаҡ, тип әйтеүселәр ҙә бар.\n— Тарихҡа баҡһаҡ, XVI быуатҡа ҡәҙәр Европаның ислам дине тотҡан ғалимдарҙың асыштары һәм хеҙмәттәре ярҙамында үҫешкәненә тап булабыҙ. Был осраҡлы хәлме ни? Тағы бер миҫал: бер нисә быуат элек Юрматы ырыуына ҡараған бер ауылда Мәккәлә уҡып ҡайтҡан дин әһеле мәсет төҙөтә, мәҙрәсә аса. Шуныһы иғтибарға лайыҡ: ул ауыл ситенән аҡҡан йылғанан улаҡтар аша ағас мәсеткә һәм мәҙрәсәгә һыу үткәртә. Бөгөн дә күнәк менән һыу ташыусыларҙы күҙ алдына килтереп, дин әһеленең эшен бөйөк тарихи аҙым тип иҫәпләргә булыр ине. Шулай уҡ бер нисә быуат элек ислам илдәренең береһендә йылғаны, йүнәлешен үҙгәртеп, тау башында ултырған ҡала аша ағырға мәжбүр итеүҙәре хаҡында әйтергә була. Йылғаның тау үренә табан аҡҡанын күҙ алдығыҙға килтереп ҡарағыҙ әле. Әле лә мосолман илдәренән сыҡҡан ғалимдарҙың, мәҫәлән, нанотехнологияларға нигеҙләнгән хеҙмәттәре һанап бөткөһөҙ. Ә донъя кимәлендәге сауҙа системаһын, медицинаны алһаҡ? Пәйғәмбәребеҙ: «Бишектән ләхеткә тиклем ғилем өйрәнегеҙ», — тип юҡҡа әйтмәгән.\nДин йәмғиәт үҫешен тотҡарлай, тиһәк, бында иғтибарлы булырға кәрәк. Әгәр ҙә, мәҫәлән, фәхишәлек, бер үк енеслеләр араһындағы мөхәббәт, уғрылыҡ, тупаҫлыҡ кеүек күренештәрҙе пропагандалаусы киноиндустрияны һәм башҡаны йәмғиәт, иҡтисад үҫешен тәьмин итеүсе тип һанаһаҡ, уны, әлбиттә, тотҡарлай…\n— Тимәк, дин заманса йәмғиәттең һәм иҡтисадтың үҫешенә ҡамасау түгел?\n— Исламдың фәлсәфәһе сикһеҙ. Эҙләнә башлаһаң, төбөнә төшөрмөн тимә. Һәр нәмәгә "ярамай" тип тә йәшәп булмай. Уйланған һайын яңы һорауҙар тыуа, бәхәстәр ҡуба. Заман бит бер урында тормай. Элек ишәк менән йөрөһәк, хәҙер самолетта осабыҙ. Ә диндә: «Самолетта осорға ярамай», — тигән һүҙ юҡ. Дин ҡанундарына таянып йәшәү фарыз, ләкин йәмғиәттең үҫешен дә иҫәптә тоторға кәрәк. Мәҫәлән, исламда кеше һүрәтен яһау тыйыла. Әле донъяның бер төбәгенән икенсеһенә Интернет аша секунд эсендә фотоларыбыҙҙы ебәрә алабыҙ. Йылдар буйы осрашмай, һағынған яҡындарыбыҙҙың фотолағы йөҙөн күрһәк, бәхет түгелме ни? Тарихта һүрәт сифатында һаҡлап ҡалдырырлыҡ ваҡиғалар бихисап. Скайп аша хәбәрләшеү үҙе ни тора! Раббыбыҙ барыбер күрә нимә ярағанын, нимә ярамағанын. Насар ғәмәлдәргә ҡасан да булһа тәүбә ҡылырға тура килә, ә ярағандарын Аллаһы Тәғәлә рөхсәт итә. Сама белеп йәшәү хәйерле.\n— Ришат хәҙрәт, шуны әйтегеҙ әле: ысын мосолман ниндәй булырға тейеш?\n— Иң беренсе сиратта гонаһ ҡылмаҫҡа ынтылығыҙ. Төп гонаһтар – бая телгә алып киткән кире күренештәр: эскелек, наркомания, тәмәке тартыу, урлашыу, йәберләү, фәхишәлек, ғаиләңә һәм яҡындарыңа хыянат, кеше үлтереү һ.б.\nДинде юл менән сағыштырғайныҡ. Шуны, мәҫәлән, Стәрлетамаҡ — Өфө юлы тип алайыҡ. Иртән рулдә баш ҡалаға ҡуҙғалдыҡ. Уйлап ҡарайыҡ әле: әгәр бер ҡайҙа ла ҡайырмай, тиҙлекте арттырмай, иғтибарҙы юлға ғына йүнәлтеп барһаҡ, баш ҡалаға самалаған ваҡытҡа иҫән-һау барып етәбеҙ. Юл ыңғайы берәйһен ултыртып алһаҡ, үҙебеҙгә сауап та өҫтәйбеҙ. Тормошта ла шулай. Юлда, әлбиттә, төрлө хәлдәр килеп тыуа, әммә тормош та ҡаршылыҡһыҙ түгел. Шул һынауҙарға бирешмәй алға барырға ынтылыу фарыз.\n— Тимәк, эсмәгән, тартмаған, хәләл ефетенә хыянат итмәгән, башҡаларға ҡулынан килгәнсә ярҙам итергә тырышҡан һәм хаталары өҫтөндә эшләгән кеше ысын мосолманмы?\n— Юҡ. Пәйғәмбәребеҙ әйткән: “Фани донъяла ожмах ҡапҡаһы ысын мосолмандар алдында ғына асыласаҡ”. Тик бының өсөн иманлы булыу, изге ғәмәл ҡылыу мотлаҡ. Изге ғәмәлдең иң ҙуры – намаҙ аша ғына беҙ ысын мосолман була алабыҙ.\n— Ҡайһы саҡта тәүлегенә 17 сәғәт эшләргә тура килә. Унан тыш ял итергә лә, тамаҡ ялғарға ла кәрәк. Эшләмәһәң, ғаиләңде кем ҡарар? Ә минең, мәҫәлән, ысын мосолман булғым килә, ти. Был осраҡта нисек дини хаҡлыҡ табырға һуң?\n— Ислам киң таралған илдәрҙә намаҙ ваҡытында урамда бер тауыш юҡ. Барлыҡ эш туҡтап тора. Ә шул илдәрҙең күбеһе иҡтисад өлкәһендә киң үҫешкән. Бынан тыш, көнөнә биш намаҙын ҡалдырмаған миллиардерҙар бихисап. Аллаһ Тәғәлә насип итһә, ваҡыт та табыласаҡ, мөмкинлек тә килеп сығасаҡ. Насип итмәһә, сирләп китеп, көнөнә 17 сәғәт түгел, 17 минут та эшләй алмаҫлыҡ хәлгә ҡалыуың ихтимал. Раббыбыҙҙы таныһаҡ, ул да беҙҙе ситләтмәҫ. Шуға ла Аллаһ Тәғәләгә рәхмәттәр уҡып, иманлы булып, изге ғәмәлдәр ҡылып йәшәргә кәрәк. Ниәтең изге булһа, тырышлыҡ та бушҡа китмәй. Һәр нәмәнең үҙ ваҡыты бар.\n— Шулай ҙа ваҡыт етмәй, ти…\n— Ваҡыт етмәй, килеп сыҡмай, тип өйрәнгәнбеҙ. Башта эшләп ҡарарға кәрәк, фаразлауҙан ни фәтүә? Бер аҡыл эйәһе былай тигән: «Эшләгән йә уңа, йә туңа — тимәк, ике һөҙөмтәгә иҫәп тота ала. Ә эшләмәгән туңасаҡ ҡына». Бер уйлаһаң, дин ҡанундарына таянып йәшәү өсөн күп кәрәкме ни…\nАвтор: Әңгәмәне Рәмил МАНСУРОВ ҡорҙо. Стәрлетамаҡ ҡалаһы.


Беҙҙең проекттар Әңгәмә үткәреү – Job Interview 12.01.2017 Етмешенсе дәрес\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дә... Тулырак Әңгәмә үткәреү – Job Interview 11.01.2017 Алтмыш туғыҙынсы дәрес\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә туризм тураһында һөйләштек... Тулырак Туризм – Tourism 10.01.2017 Алтмыш һигеҙенсе дәрес\nТуризм – Tourism (дауамы)\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙ... Тулырак Туризм – Tourism 09.01.2017 Алтмыш етенсе дәрес\nТуризм – Tourism Хәйерле сәғәттә, хөрмәтле дуҫтар – Hello, my dear friends.\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Бөгөнгө дәрестә туризм тураһында һөйләшәбеҙ.... Тулырак Ҡышҡы каникулдар – Winter holidays 28.12.2016 Алтмыш алтынсы дәрес\nҠышҡы каникулдар – Winter holidays\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә радио һәм телевид... Тулырак Радио һәм телевидение – Radio and Television 27.12.2016 Алтмыш бишенсе дәрес\nРадио һәм телевидение – Radio and Television\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә газета... Тулырак Газета һәм журналдар – Newspapers and magazines 26.12.2016 Алтмыш дүртенсе дәрес\nГазета һәм журналдар – Newspapers and magazines\nҺаумыһығыҙ, хөрмәтле дуҫтар – Hello, my dear friends.\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә тирә-яҡ... Тулырак Тирә-яҡты һаҡлау – Environmental protection 22.12.2016 Алтмыш өсөнсө дәрес\nТирә-яҡты һаҡлау – Environmental protection\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә экологи... Тулырак Экология – Ecology 21.12.2016 Алтмыш икенсе дәрес\nЭкология – Ecology Хәйерле сәғәттә, хөрмәтле дуҫтар – Hello, my dear friends.\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә йондоҙнамә тураһында һөйләштек, б... Тулырак Йондоҙнамә – Horoscope 20.12.2016 Алтмыш беренсе дәрес\nЙондоҙнамә – Horoscope (дауамы)\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ.... Тулырак Йондоҙнамә – Horoscope 19.12.2016 Алтмышынсы дәрес\nЙондоҙнамә – Horoscope Хәйерле сәғәттә, хөрмәтле дуҫтар – Hello, my dear friends.\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә Яңы йыл тураһында һөйләштек, бөгөн й... Тулырак Яңы йыл – New Year 15.12.2016 Илле туғыҙынсы дәрес\nЯңы йыл – New Year Хәйерле сәғәттә, хөрмәтле дуҫтар – Hello, my dear friends.\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә Раштыуа тураһы... Тулырак Раштыуа һәм Яңы йыл – Christmas and New Year 14.12.2016 Илле һигеҙенсе дәрес\nРаштыуа һәм Яңы йыл – Christmas and New Year Хәйерле сәғәттә, хөрмәтле дуҫтар – Hello, my dear friends.\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. У... Тулырак Ҡыш – Winter 13.12.2016 Илле етенсе дәрес\nҠыш – Winter Хәйерле сәғәттә, хөрмәтле дуҫтар – Hello, my dear friends.\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә ҡышҡы спорт төрҙәре ту... Тулырак Ҡышҡы спорт төрҙәре – Winter Sports 12.12.2016 Илле алтынсы дәрес\nҠышҡы спорт төрҙәре – Winter Sports\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә о... Тулырак Оранжерея – Greenhouse 08.12.2016 Илле бишенсе дәрес\nОранжерея – Greenhouse\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә зоопарк тураһ... Тулырак Зоопарк – Zoo 07.12.2016 Илле дүртенсе дәрес\nЗоопарк – Zoo\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә цирк тураһында һөйләш... Тулырак Цирк – Circus 06.12.2016 Илле өсөнсө дәрес\nЦирк – Circus\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрән... Тулырак Цирк – Circus 05.12.2016 Илле икенсе дәрес\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә сәләмәтлек, дауахана һәм... Тулырак Табипта – At the Doctor’s 01.12.2016 Илле беренсе дәрес\nТабипта – At the Doctor’s\nИнглиз теле донъяһы буйлап сәфәребеҙҙе дауам итәбеҙ. Был рубрикала инглиз телендә айырым темаға һүҙҙәр, һүҙбәйләнештәр һәм һөйләмдәр өйрәнәбеҙ. Уҙған дәрестә дауахана ту... Тулырак Страницы« беренсе


Ағиҙел буйы үҙгәрә » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Иҡтисад » Ағиҙел буйы үҙгәрә\nАғиҙел буйы үҙгәрә 18.07.2018 // Иҡтисад\n“Баш ҡала ҡапҡаһы” әүҙем төҙөкләндерелә\nӨфө ҡалаһының Ағиҙел йылғаһы буйлап һуҙылған яр буйҙары, йәшерен-батырын түгел, һоҡланыу уятмай. Үткән быуатта торлаҡ, аҙыҡ-түлек муллығы һәм башҡа кисектергеһеҙ проблемаларҙы хәл иткәндә ярҙы төҙөкләндереү ҡайғыһы бик булмағандыр ҙа. Унан һуң белгестәр шуны ла раҫлай: Ағиҙел һәм Ҡариҙел йылғалары ҡаланың ситендә ята, Ҡазан йәки Һамарҙағы кеүек ҡала уртаһында урынлашҡан, ял итеү зонаһына ингән һыу ятҡылыҡтары түгел. Әле, ниһайәт, уны төҙөкләндереү, матурлау, баш ҡала халҡына һоҡланып йөрөрлөк һәм ҡунаҡтарға ғорурлыҡ менән күрһәтерлек урынға әйләндереү өсөн ҡыҙыу эш бара.\nТөҙөлөшкә республикабыҙ етәксеһе Рөстәм Хәмитовтың башланғысы нигеҙ һалды: бынан биш йыл самаһы элек ул баш ҡаланың тимер юл вокзалынан Ҡариҙел йылғаһы ҡойған ерҙән йыраҡ түгел ятҡан Ҡомлоташҡа саҡлы яр буйы юлы төҙөүҙе йөкмәткәйне. Был һыҙаттың тәүге сиратын, хәтерегеҙҙәлер, 2014 йылда – ШОС һәм БРИКС илдәре саммиты алдынан – файҙаланыуға тапшырғайнылар. Гидротехник объект Салауат Юлаев һәйкәленән алып “Йәшлек” бассейнына тиклем бер километрҙан ашыуға һуҙылған.\nБыл сараның мөһимлеге, Өфөнөң Рәсәйҙәге башҡа мегаполистарҙан ҡалышмауы өсөн үҙе бер күрһәткес булып тора кеүек. Шуға ла ошо яр буйын төҙөкләндереү Башҡортостан Республикаһының 100 йыллығына сафҡа инергә тейешле 100 объект исемлегенә инде.\nКүптән түгел төбәк Башлығы Рөстәм Хәмитов яр буйының файҙаланыуға тапшырылған тәүге сираты менән танышты. Рөстәм Зәки улы төҙөүселәрҙең эшенән ҡәнәғәт. “Яр буйының нисек йыһазландырылыуына баһалар төрлөсә булды, ләкин беҙ уның матур килеп сыҡҡанын күрәбеҙ”, – тине ул.\n– Эш графикта билдәләнгән ваҡыттан алда бара, яр буйы төҙөлөшөнөң икенсе сиратын быйыл уҡ тапшырырбыҙ, моғайын, – тип белдерҙе республика етәксеһе ошо инспекциянан һуң үткәрелгән кәңәшмәлә. – Дөрөҫ, баш ҡала халҡы яғынан тәнҡит тә байтаҡ һәм мин социаль селтәрҙәрҙә ошо ҡәнәғәтһеҙлек менән танышып сыҡтым. Ысынлап та, беҙ был объектты артабан тәртиптә тотоуҙы күҙ уңынан ысҡындырғанбыҙ, унда таҙалыҡ һәм тейешле уңайлыҡтар булдырыу ҙа иғтибарҙан ситтә ҡалырға тейеш түгел. Уның ҡарауы, ошондай күп ҡатлы яр буйы илебеҙҙә башҡа юҡ. Беҙҙә ҡыҙыҡлы алымдар ҡулланылған, күркәм итеү маҡсатын ҡуйып төҙөргә тырышҡандар.\nОбъекттың икенсе сираты 3,2 километр тәшкил итәсәк. Артабан өсөнсө сиратын башлау планлаштырыла – ул Пугачев менән Ағиҙел урамдары араһындағы бер километр оҙонлоҡто биләйәсәк һәм, хәбәр итеүҙәренсә, был төҙөлөш өсөн 522 миллион һум тотоноласаҡ. Дүртенсе сиратта Салауат Юлаев һәйкәленән алып тимер юл күперенә саҡлы булған бер километрлыҡ һыҙат көтә. Барлығы Өфө ҡалаһының Ағиҙел буйында дүрт километрлыҡ яр буйы йыһазландырыласаҡ.


ДОНЪЯ ЯҢЫЛЫҠТАРЫ - 08.12.2016\nДмитрий Медведев төҙөлөштә өлөшләтә ҡатнашыусыларҙы яҡлау тураһындағы күрһәтмәгә ҡул ҡуйҙы. Документта тармаҡ министрлығына өлөшсөләрҙе яҡлау фонды ойошторорға ҡушыла. 1 ғинуарҙан төҙөлөш ойошмаларына мотлаҡ рәүештә фондҡа аҡсалата иғәнәләр күсереү талабы ҡуйыла.\nГленкор консорциумы менән Катар бойондороҡһоҙ фонды «Роснефть» компанияһының хосусилаштырыуҙа сығарылған 19,5 процент акцияларын һатып алды. Был турала Рәсәй президенты менән осрашыуҙа «Роснефть» компанияһы етәксеһе Игорь Сечин белдерҙе. Хосусилаштырыуға сығарылған акциялар пакеты 10 миллиард евро кимәлендә баһаланған.\n15 декабрҙә Рәсәй Президентының Японияға рәсми сәфәре көтөлә. Уның барышында Владимир Путин илдең премьер-министры Синзе Абэ менән осрашыу уҙғара. Токио ҡалаһында ике илдең эшлекле даирәләре араһында һөйләшеүҙәр планлаштырылған. Сәфәр барышында барлығы 30 документҡа ҡул ҡуйыу ҡаралған.\nҠушма Штаттар етәкләгән коолиция тыныс халыҡтың ғүмерен ҡыйҙы. Ираҡтың Әл-Ҡәһә ҡалаһына авиация һөжүме һөҙөмтәһендә 60 кеше шул иҫәптән 19 баланың ғүмере өҙөлдө тип хәбәр итә мәғлүмәт агентлыҡтары. Әл-Ҡәһә Рәсәйҙә тыйылған Ислам дәүләте террор төркөмө контролендә. Ҡаланы Ираҡ хәрби авиацияһы бомбалаған. Ҡала үҙәгенә тура килгән шартлауҙа террорсыларҙың штабы һәм тыныс халыҡтың йорттары ҡыйратылған.\nЖирафтарға юҡҡа сығыу хәүефе янай. Халыҡ-ара тәбиғәтте һаҡлау берлеге мәғлүмәттәренән күренеүенсә, был хайуандарҙың һаны йылдан-йыл кәмей бара. Жирафтарҙың юғала барыуына кеше эшмәкәрлеге, броконьерҙар һәм экология мәсьәһе менән бәйле тип билдәләй белгестәр.


Омск ҡалаһында “ТЭФИ-Төбәк” милли телевизион конкурсының ярымфиналы тамамланды - GTRK.TV — Новости Уфы и РБ\nОмск ҡалаһында “ТЭФИ-Төбәк” милли телевизион конкурсының ярымфиналы тамамланды\nФиналға сығыусылар араһында беҙҙең телекомпания ла бар. Махсус хәбәрсебеҙ Юлиә Ниғмәтуллина “Репортер” номинацияһында дипломға лайыҡ булды. Уның “Люди и твари” репортажын жюри ағзалары иң яҡшылар рәтенә индерҙе. Был “Башҡортостан” дәүләт телерадиокомпанияһына «Орфей» статуэткаһы өсөн көрәшергә мөмкинлек бирә. Иҫегеҙгә төшөрәбеҙ, Юлиә Ниғмәтуллина үҙенең репортажында берәҙәк эттәр мәсьәләһен күтәреп сыҡҡайны. Унда эттәр талап үлтергән Дима Герауф менән булған фажиғә тураһында бәйән ителә. Ғөмүмән, хәбәрсе “кешеләр эткә әйләндеме, әллә тоғро дуҫтарыбыҙ хыянат итә башланымы” тигән һорауҙы күтәрә.\n19 октября Мине юлдар, соҡорло юлдар саҡыра\n19 октября Ирәмәл паркы Көньяҡ Уралдың турист мәккәһенә әйләнә


Ән-Нур сүрәһе — Башҡорт Википедияһы\nӘн-Нур сүрәһе (ғәр. سورة النور, Нур ) — Ҡөрьән Кәримдең 24-се сүрәһе. Мәҙинәлә иңгән сүрә, 64 аяттан тора.\nБыл сүрәлә Аллаһ йәмғиәтте уйнаш итеүҙән һәм тәүфиҡһыҙлыҡ таратыуҙан таҙартырға саҡыра — һүҙҙә лә, эштә лә. Сүрә иманлы һәм тәүфиҡлы булырға өндәй.\nАртабан Аллаһ — күктәрҙең һәм ерҙең Нуры тип атала. Сүрәлә мәсеттәр тураһында мәсьәлә күтәрелә. Шулай уҡ кафырҙарҙың яманлыҡтары, бынан тыш Аллаһы тәғәләгә табыныуҙан үжәтләнеп баш тартыусылар тураһында әйтелә. Сүрә аҙағында дөйөм эш өсөн көрәшкә Аллаһ Рәсүле саҡырған осраҡта мөьминдәрҙең, диндарҙарҙың әхлаҡи сифаттары ниндәй булырға тейешлеге әйтелә.\nБеҙ был сүрәне күндереп, ҡанун иттек. Унда асыҡ аяттар индерҙек. Бәлки, һеҙ иҫкә алырһығыҙ.\nЗина ҡылған ир менән ҡатынға йөҙәр ҡамсы һуғығыҙ. Алла менән әхирәт көнөнә ышана торған булһағыҙ, Алла динендә уларҙы ҡыҙғанмағыҙ. Уларға яза биргәндә бер төркөм мөьмин ҡарап торһон.\nЗинасы ир зинасы ҡатынға йәки мөшрик ҡатынға ғына өйләнер. Зинасы ҡатын зинасыға йәки мөшриккә генә иргә сығыр. Мөьминдәргә улар — хәрәм.\nНамыҫлы ҡатынға ғәйеп ташлап, дүрт шаһит килтерә алмаған кешегә һикһән ҡамсы һуғығыҙ. Шунан бер ваҡытта ла уның шаһитлығын ҡабул итмәгеҙ: ул — боҙоҡ кеше.\nҺуңынан тәүбә итеп, төҙәлгәненән башҡаһы. Сөнки Алла, ысынлап та, ярлыҡаусан, шәфҡәтле! Зина ҡылған ир менән ҡатынға йөҙәр ҡамсы һуғығыҙ. Алла менән әхирәт көнөнә ышана торған булһағыҙ, Алла динендә уларҙы ҡыҙғанмағыҙ. Уларға яза биргәндә бер төркөм мөьмин ҡарап торһон.\nҠөрьән 24:1—5 (Мөхәммәт)\nӘн-Нур сүрәһе Викимилектә\n↑ Сура 24. Ан-Нур // Йусуф Али «The Holy Qur’an» (Священный Коран: Текст, перевод и комментарии), 1938 г.\nhttps://ba.wikipedia.org/w/index.php?title=Ән-Нур_сүрәһе&oldid=868213 ҡабул ителгән\nПоследний раз редактировалась 23 февраль 2019 в 18:51


Совет ултырышы – башҡорт телендә\n11 Июнь 2019, 12:24\nҺуңғы ваҡытта республикала башҡорт теленә ҡарата иғтибарҙың бермә-бер артыуы ҡыуандыра. Дәүләт Йыйылышы – Ҡоролтай ултырышының тәүге тапҡыр башҡортса үтеүе, республикала башҡорт теле һәм әҙәбиәте уҡытыусыларының I Бөтә Рәсәй съезы ойошторолоуы, башҡорт телендә диктант яҙыуҙың быйылдан халыҡ-ара кимәлгә сығыуы – туған телебеҙҙең мәртәбәһен генә түгел, уның аралашыу даирәһен дә арттырҙы. Матур башланғыстың дауамлы булыуы бигерәк тә һөйөндөрә.\nРайон һәм ҡалаларҙа йыйылыштарҙың башҡортса ойошторолоуы ла матур күренешкә әйләнә бара. Мәҫәлән, яңыраҡ Йылайыр район советы депутаттары ултырышы тәүге тапҡыр башҡорт телендә үтте.\nМуниципаль район советының 4-се саҡырылыш ултырышы эшендә, депутаттарҙан тыш, район хакимиәте башлығы Илгиз Фәтҡуллин, уның урынбаҫарҙары, ауыл биләмәләре башлыҡтары ҡатнашты. Сараны район советы рәйесе урынбаҫары Зөфәр Бүләков алып барҙы.\nКөн тәртибенә сығарылған тәүге мәсьәлә — Ҡәнзәфәр ауыл советы ауыл биләмәһе милкенә Сәләх ауылындағы, Мортаев урамы, 38 адресы буйынса урынлашҡан йәшәү өсөн тәғәйенләнмәгән бинаны (мәктәп) бушлай тапшырыу.\nДепутаттар, Башҡортостан Республикаһы Ер һәм мөлкәт мөнәсәбәттәре министрлығының Йылайыр районы буйынса мөлкәткә идара итеү комитеты рәйесе Рәзилә Рамаҙан ҡыҙы Хәйруллинаның сығышын тыңлағандан һуң, был мәсьәлә буйынса бер тауыштан ыңғай ҡарар ҡабул итте.\nЙылайыр районы территорияһында һанлы телевидениеға күсеү эштәре тураһында район хакимиәте башлығының беренсе урынбаҫары Марс Солтанов бәйән итте.\n– 2019 йылдың ғинуарында Башҡортостан Республикаһында уникаль проект – һанлы телевидениеға күсеү тормошҡа ашырыла башланы. Хәҙер республикала йәшәүселәр бушлай 20 телевизион канал ҡарай ала, – тине Марс Салауат улы.\nӘéòêәíäәé, Рәсәй Федерацияһының бөтә төбәктәре лә һанлы телевидениеға 3 июнгә тиклем күсергә тейеш ине. Әммә техник сәбәптәр арҡаһында дата оҙайтылды. Башҡортостан Республикаһы өсөн һанлы телевидениеға күсеүҙең һуңғы көнө – 2019 йылдың 14 октябре.\nМарс Солтанов әйтеүенсә, Йылайыр районы ҡыҙыл зона категорияһына ҡарай. Урын рельефына бәйле бында һанлы телевидение сигналы насар тота. Шуға ла биләмәлә айырым эштәр алып барыла. Бынан тыш төбәктә аҙ тәьмин ителгән ғаиләләрҙән ғаризалар ҡабул ителә. Билдәле булыуынса, Башҡортостанда теркәлгән һәм һанлы телевизион сигнал ҡабул итмәгән биләмәлә йәшәгән айырым категория граждандары дәүләт ярҙамын алыу хоҡуғына эйә. Әëåãå êөíäә 325 ғàðèçà ҡàáóë èòåëãәí. Øóëàðҙûң 209-û – õàҡëû ÿëäàғûëàðҙàí.\n– Бөгөнгө көндә район территорияһында “Спутник телеком” акционерҙар йәмғиәте тарафынан 207 өйгә спутник ҡорамалдары ҡуйылған, был – 63,69 процент. Аҙ тәьмин ителгәндәр менән эш дауам итә, – тине үҙ сығышында Марс Салауат улы.\nЙылайыр районында сәләмәт тормошто һәм спортты пропагандалаған саралар йыш үтә. Район үҙәгендә яңы асылған “Йондоҙло” физкультура-һауыҡтырыу комплексында әленән-әле спорт ярыштары óҙғàðûëûï тора. Район хакимиәтенең йәштәр сәйәсәте, физик культура һәм спорт бүлеге етәксеһе Фәрит Әбделмәнов “Хеҙмәткә һәм оборонаға әҙер” (ГТО) Бөтә Рәсәй физкультура-спорт комплексын районда этаплы индереү тураһында сығыш яһаны.\nӘëåãå êөíäә ГТО белгестәренең квалификацияһын арттырыу буйынса 15 кеше уҡып ҡайтҡан.\nÁûéûë берҙәм календарь планға ярашлы, ГТО комплексы нормативтарын баһалау буйынса 18 муниципаль, шул иҫәптән “Йондоҙло” физкультура-һауыҡтырыу комплексында, Матрай, Йомағужа, Һабыр ауылы мәктәптәрендә, Юлдыбай ауылындағы “Батыр” физкультура-һауыҡтырыу комплексында 14 сара үткәрелгән. Йылайырҙар “Рәсәй саңғы юлы”, “Милләттәр кросы” спартакиадаларында әүҙем ҡатнашҡан.\n– 2018 йылда ГТО системаһында райондың 650 кешеһе теркәлде. 133 кеше ГТО комплексын тормошҡа ашырыу буйынса сараларҙа ҡатнашты, шуларҙан 98 кеше айырымлыҡ билдәләре, шул иҫәптән 16 кеше – алтын, 51 кеше – көмөш, 31 кеше бронза билдәһе алды – тине Фәрит Әбделмәнов.\nӘлбиттә, хәл итәһе мәсьәләләр ҙә бар. Мәҫәлән, ГТО тапшырыу өсөн районда спорт ҡоролмалары етешмәй, атап әйткәндә, снарядтарҙың етерлек кимәлдә булмауы, пневматик винтовкалар менән дә тейешенсә тәьмин ителмәү сәбәпле, ҡайһы бер осраҡта ҡыйынлыҡтар килеп тыуа. Әйткәндәй, район республикалағы 65 үҙәк араһында 41-се урынды биләй. Һәр хәлдә, йылайырҙарға был һанды күпкә юғарыраҡ күтәрергә мөмкинлектәре ҙур. Шуға күрә Йылайыр район хакимиәте башлығы Илгиз Лирман улы сығыштарға ҡарата үҙ ҡарашын еткерҙе, проблемаларҙан сығыу юлын барланы һәм, ярҙам итәсәген белдереп, йомғаҡ яһаны.\nБер һүҙ менән әйткәндә, тәүге ҡоймаҡ төйөрлө була, тиһәләр ҙә, беренсе тапҡыр үткән район советы депутаттарының сессияһы “саф башҡортса, үҙебеҙсә” үтеүендә бер ниндәй ҡаршылыҡтар ҙа, ризаһыҙлыҡ белдереүселәр ҙә табылманы. Йылайыр районында күп милләтле халыҡ йәшәүен иҫәпкә алғанда, барыһы ла ике дәүләт телен дә яҡшы белә тип әйтеп булмай. Шулай ҙа бер кемдән дә ҡәнәғәтһеҙлек һиҙелмәне, киреһенсә, бындай сараларҙың күберәк үткәрелеүе хаҡында тәҡдимдәр булды.\nИлгиз Фәтҡуллин артабан да сараларҙы башҡорт телендә үткәреү кәрәклеген билдәләне һәм сығыштарҙы рус теленә тәржемә итеп, башҡа милләт вәкилдәре өсөн синхрон тәржемә ойоштороу хаҡында уйларға ҡушты. Ҡыҫҡаһы, Йылайыр ерендә тәүге тапҡыр башҡорт телендә үткән район советы сессияһы беренсеһе һәм һуңғыһы булмаясаҡ. Тәжрибә бар, уны тик нығытырға һәм дауам итергә генә ҡала. Йылайырҙарҙың өлгөһөнә башҡа район депутаттары ла эйәрер, тигән ышаныста ҡалайыҡ.


2014 йылда Сочиҙа үтәсәк Олимпиаданы күреп, ишетеп һәм тойоп буласаҡ // Йәмғиәт | новости башинформ.рф\n2014 йылда Сочиҙа үтәсәк Олимпиаданы күреп, ишетеп һәм тойоп буласаҡ\n10:24, 27 апреля 2012 Йәмғиәт\nКесе йома, 26 апрелдә, Сочиҙа үткән I Рәсәй спорт журналистары форумы эшен өс секция майҙансығында дауам итте.\nБеренсе секцияла ҡатнашыусылар Рәсәй Хоккей федерацияһының презентацияһы менән танышты, унда 1992 йылғы олимпия чемпионы Вячеслав Буцаев саҡырылды. Әлбиттә, Рәсәй Сочиҙа үтәсәк Уйындарға ҙур өмөттәр бағлай – ил олимпия «алтынын» һағынып көтә.\nИкенсе секцияла РИА Новости агентлығының Корпоратив уҡыу үҙәге етәксеһе Олег Щедров журналистар өсөн оҫталыҡ дәресен үткәрҙе.\nШулай уҡ был секцияла Рәсәй биатлонсылары союзы исеменән уның вице-президенты Вадим Мелихов сығыш яһаны. Был төрҙә Рәсәй 2014 йылда үтәсәк Олимпия уйындарында шулай уҡ еңеүҙәргә өлгәшә ала.\nВадим Иванович Рәсәй журналистарын арена менән таныштырҙы, тап шунда беҙ өмөттәр бағлаған спортсылар 2014 йылғы Олимпия уйындарының миҙалдар буйынса планын үтәргә ниәтләй.\nБиатлон һәм саңғы уҙыштары өсөн тәғәйенләнгән был стадион «Лаура» тип атала. Төҙөлөш эштәре менән бер рәттән бында ярыштар ҙа үткәрелгән: ағымдағы йылдың февралендә биатлон буйынса Рәсәй кубогы ойошторолған. Мелихов стадиондың инфраструктураһы хаҡында һөйләне, проект буйынса ул иң юғары стандарттарға тап килергә тейеш. Стадион 4700 кешегә иҫәпләнгән.\nШулай уҡ секцияла аренаға илткән юлдар, Олимпиадала ҡатнашыуға илдәрҙән йүнәлтеләсәк квоталар мәсьәләләре ҡуҙғатылды.\n— Биатлонды бөтә йөрәк менән яратыусылар уға шиғриәт күҙлеге аша ҡарарға, ә ҡайһы саҡта тик тыңларға ғына тейеш, — тине Вадим Мелехов. – Атыу тауышы ла төрлө була: спортсының сәпкә тейеү-теймәүен ишетеп, тойоп та була. Биатлонға ошо рәүешле «ҡарап» ҡарағыҙ.


Күгәрсен районы башлығы отставкаға китә\n12 Ғинуар , 13:32\nКүгәрсен районы башлығы Ғайса Янбаевҡа уҙған йылдың авгусында сығарылған хөкөм ҡарары үҙ көсөндә ҡалдырылды. Был хаҡта Башҡортостан Республикаһы судтарының берләшкән матбуғат хеҙмәтенән хәбәр иттеләр.\n«Башҡортостан Юғары судының енәйәт эштәре буйынса коллегияһы Совет район судының 2021 йылдың 31 авгусындағы Ғайса Янбаевҡа ҡарата хөкөм ҡарарын үҙгәртмәне, адвокаттарҙың апелляция ялыуы һәм прокурорҙың апелляция күрһәтмәһе ҡәнәғәтләндерелмәне», — тип белдерҙеләр ведомствола.\nРайон башлығы социаль селтәрҙәге сәхифәһендә шуға бәйле яҙма ҡалдырҙы.\n«Бөгөн мин отставкаға китәм. Кисә, 11 ғинуарҙа, республиканың Юғары суды миңә ҡарата ғәйепләү ҡарарын үҙ көсөндә ҡалдырҙы. Суд ҡарары менән бөтөнләй риза түгелмен, шуға күрә уға ялыу бирәм, артабанғы суд инстанцияларында дөрөҫлөк һәм намыҫлы исемем өсөн көрәшемде дауам итәм. Мин Башҡортостан Республикаһы Башлығы Радий Фәрит улы Хәбировҡа, уның командаһына ярҙамдары һәм аңлауҙары өсөн рәхмәтлемен! Әлбиттә, яҡташтарыма, Күгәрсен районы халҡына, ышаныс күрһәткән өсөн рәхмәт белдерәм. Район башлығы булып эшләгән осорҙа күп яҡшы эштәр башҡарылды. Мин һәр ваҡыт ғәҙел, район халҡы мәнфәғәте өсөн эшләнем. Ҡыҙғанысҡа ҡаршы, нимәнелер эшләп өлгөрмәнем. Шуға ҡарамаҫтан, муниципалитетты артабан үҫтереү буйынса планлаштырылған эш дауам итер тип ышанам. Район хакимиәтендә көслө команда эшләй, улар артабан да республика етәкселеге менән билдәләнгән пландарҙы һәм бурыстарҙы тормошҡа ашырыу менән шөғөлләнер. Әммә иң мөһиме – районыбыҙҙа уңған, изге күңелле, яуаплы кешеләр йәшәй һәм эшләй! Барығыҙға ла изгелек, һаулыҡ һәм именлек теләйем!», — тине ул.


Урман гел шаулаһын өсөн » Башҡортостан гәзите\nУрман гел шаулаһын өсөн\n26-12-2017, 00:04 // Экология // Баҫып сығарырға\nҺуңғы осорҙа урман хужалығы өлкәһенә иғтибар ҙур. Министрлыҡтағы үҙгәрештәр тураһында ла хәбәрҙарбыҙ. Улар ведомствоның эшмәкәрлегенә йәмәғәтселектең ҡыҙыҡһыныуын тағы ла арттырып ебәрҙе.\nБуралы булам тиһәң…\nБашҡортостандың төньяҡ-көнсығыш райондарын үҫтереүгә арналған форумда урман сәнәғәте комплексына иғтибар ҙур булды. Был өлкәләге үҙгәрештәр һәм атҡараһы эштәр тураһында “түңәрәк өҫтәл” үтте. Башҡортостандың урман хужалығы министры доклад менән сығыш яһаны. Сара барышында уға төрлө һорауҙар ҙа күп бирелде.\n— Министрлыҡ тарафынан урмандарҙы хужалыҡ әйләнешенә йәлеп итеү эше атҡарыла. Шул иҫәптән төньяҡ-көнсығыш райондарҙа ла һөйләшеүҙәр алып барабыҙ. Бәләкәй эшҡыуарлыҡ субъекттарына ағас һатыу буйынса аукциондар һанын йылдан-йыл арттырабыҙ. Быйыл, мәҫәлән, 200 мең кубометр ағас һатыуға ҡуйылған, былтырғы күләм менән сағыштырғанда 15 процентҡа күберәк, – тип билдәләне сығышында Марат Шәрәфетдинов. Бынан тыш, Башҡортостандың урман хужалығы министры халыҡты ағас менән тәьмин итеү мәсьәләһенә айырым туҡталды. Быйыл халыҡҡа төҙөлөш өсөн 245 мең кубометр ағас бүлеү ҡаралған булған. Әлеге мәлдә ошо һандың яртыһынан күберәге (164 мең кубометр) эйәһен тапҡан да инде.\nҒәҙәттә, халыҡ төҙөлөш өсөн ылыҫлы ағас һорай. Ә ул барыһына ла етмәй. Шуға министрлыҡтың урындағы хакимиәттәргә тәҡдиме бар – “Йорт өсөн комплект” (“Домокомплект”) программаһына әүҙемерәк ҡушылыу, сөнки был программаға ярашлы министрлыҡ 70 мең кубометр ылыҫлы ағасты алдан әҙерләп ҡуя, шул иҫәптән, уның 45 мең кубометры төньяҡ-көнсығыш райондарҙа етештерелә.\nВедомство Башҡортостандың Эске эштәр министрлығы менән берлектә даими рәүештә “Урман” операцияһын үткәрә. Һуңғы сара ун көн дауам иткән һәм ноябрҙә ҡына тамамланған. Вертолет ярҙамында республиканың төньяҡ-көнсығыш райондарын күҙәтеү ойошторолған.\nОперация барышында йәмғеһе өс йөҙгә яҡын рейд үткәрелгән, уларҙа 675 хоҡуҡ һаҡлау органдары хеҙмәткәрҙәре һәм урман һаҡлау инспекторҙары ҡатнашҡан. 315 берәмек техниканы тикшергәндәр, 25 енәйәт эше асҡандар. Ошо сара барышында ғына урман фондына өс миллион һумға яҡын зыян килтерелгәне асыҡланған. Йәмғеһе 350 кубометр урман законһыҙ киҫелгән.\nУрман хужалығы сәй ҙә етештерә\nБөгөн Рәсәй халҡы үҙебеҙҙә етештерелгән аҙыҡ-түлеккә өҫтөнлөк бирергә тырыша. Ошо йәһәттән Ишембай районында етештерелә башлаған боланут сәйе тураһында һөйләмәһәк, яҙыҡ булыр.\n“Маҡар урман хужалығы” дәүләт автономиялы унитар предприятиеһы етәксеһе Сәлим Хафизов билдәләүенсә, болануттан сәй әҙерләү тураһында ул күптән хыялланған.\n– Беҙҙең тәбиғәт шарттары был эш менән уңышлы шөғөлләнергә мөмкинлек бирә. Урманда боланут күп. Үҙебеҙ тотонһаҡ, сәйҙең сифаты өсөн ҡыҙарырға тура килмәҫ тигән төплө фекергә килеп, эш башланыҡ. Үләнде Ишембай районының Ҡолғона ауылы эргәһендәге урманда йыйҙыҡ. Был эшкә ауыл халҡы ла йәлеп ителде, – тип һөйләй бөтмөр хужа.\nУн мең тоннанан ашыу үлән йыйылған, уларҙың барыһы ла махсус һыуытҡыс камераларҙа һаҡлана. Яҡын киләсәктә ике тонна самаһы сәй етештереләсәк.\n– Беҙҙең өләсәйҙәр болануттан гел сәй эшләй ине. Уның файҙаһы тураһында күп һөйләргә мөмкин, – ти Сәлим Хафизов.\nӘйткәндәй, Рәсәйгә сәй башлыса Ҡытай, Һиндостан, Япониянан индерелә. Быйыл 137 мең тонна сәй алынған. Ә Ишембай сәйенең тәме был илдәгеләрҙекенән күпкә өҫтөн.\nУрман йәшәһен тиһәң, ағас ултырт!\nБашҡортостанда Экология һәм махсус һаҡланған биләмәләр йылында “Йәшә, урман!” акцияһы төбәктең барлыҡ район-ҡалаларында үтте. Бөтә Рәсәй күләмендәге сараға ҡушылған субъекттар араһынан Башҡортостан иң әүҙемдәр исемлегендә булды.\nБыйыл 11 августа Рәсәйҙең тәбиғәт ресурстары һәм экология министры урынбаҫары – Урман хужалығы федераль агентлығының етәксеһе Иван Валентик Бөтә Рәсәй “Йәшә, урман!” акцияһын иғлан иткәйне. Сараның төп маҡсаты – урмандарҙы тергеҙеү, тирә-яҡ мөхитте һаҡлау.\nАкция алтынсы йыл үткәрелде. Йылдағыса, Рәсәйҙең барлыҡ төбәктәрендә лә халыҡ был сараны дәррәү күтәреп алды, предприятие-учреждение һәм төрлө ойошма вәкилдәре, уҡыусылар, студенттар, йәмәғәтселәр ауыл-ҡасаба биләмәләрен, йылға-шишмә ярҙарын, юл буйында ултыртылған ағас рәттәрен сүп-сарҙан таҙартып, йәш үҫентеләр ултыртты, йәшелләндереү эштәре менән шөғөлләнде.\nЙыл һайын был акцияла ҡатнашыусыларҙың һаны арта, былтыр Рәсәй кимәлендә сарала бер миллиондан ашыу кеше ҡатнашҡан, 25 миллиондан ашыу ағас ултыртылған, төрлө ағастарҙың 25 тоннанан ашыу орлоғо әҙерләнгән. Башҡортостанда үткән акция сиктәрендә 15 меңдән ашыу кеше ҡатнашҡан, 400 меңдән ашыу ағас ултыртылған. Архангел, Баймаҡ, Белорет, Благовещен, Дыуан, Ейәнсура, Ишембай, Тәтешле, Яңауыл, Учалы, Өфө райондары, баш ҡалабыҙ халҡы айырыуса әүҙемлек күрһәтте.\nМәҫәлән, баймаҡтар һәм учалылар был башланғысты тотош ауылдары менән күтәреп алды, Яңауылда сәнәғәт предприятиеһы – “Башнефть-Добыча”, Благовещенда – арматура заводы өлгө күрһәтте, Өфө районының Шамонин ауылы, Өфөнөң Дим районы ағас ултыртыуға уҡыусыларҙы, йәмәғәтселекте ылыҡтырҙы, ә ейәнсуралар автомобиль трассаһы буйында 15 мең үҫенте ултыртып, юлдарҙы ҡышҡы көрт һалыуҙан ҡотҡарырға ниәтләй. Был изге эштән Өфө урман техникумы уҡыусылары ла ситтә ҡалманы. Мәҫәлән, сентябрь урталарында Ишембай районының Маҡар урман питомнигында министрлыҡ хеҙмәткәрҙәре 1 гектар майҙанда 2 меңдән ашыу үҫенте ултыртты.\nТағы ла бер акцияны телгә алмай булмай: “Ғүмер ағасы” тип атала ул. Был акция нигеҙендә 55 мең ылыҫлы ағас ултыртылды. Уларҙың күбеһе мәктәптәр, дауаханалар, балалар баҡсалары биләмәләренә бүленде. Өфө районының Лебяжий ауылы эргәһендә лә шулай уҡ трасса буйына ылыҫлы ағастар ултыртылды. Араларында кедрҙың күп булыуын да телгә алғы килә. Тәүгә үткәрелгән был сарала ла кеше күп ҡатнашты. Икенсе йыл яҙ акцияны йәнә ҡабатларға иҫәбе бар уны ойоштороусы Максим Некрасовтың.\n“Бөтә Рәсәй ағас ултыртыу” көнөндә, “Еңеү урманы” акцияһы барышында 100 гектарҙан ашыу майҙанда 400 меңгә яҡын ҡарағай, шыршы, ҡайын, йүкә, миләш, пирамидаль тирәк һәм башҡа ағастарҙың үҫентеләре ултыртылды.\nБөтә Рәсәй “Йәшә, урман!” акцияһына ярашлы, 25 гектарҙан ашыу урман фонды ерҙәрендә һәм 20 гектар ауыл һәм ҡала биләмәһе ерҙәрендә урман хужалығы учреждениелары – тик лесхоздар тарафынан ғына 125 меңдән ашыу үҫенте ултыртылды.\nАғастарҙың араһы, рәт араларының киңлеге стандарттар менән билдәләнә, ә улары инде аныҡ территорияға, тәбиғәт һәм климат шарттарына, үҫентеләрҙең үҫеш үҙенсәлектәренә бәйле. Урман хужалығы хеҙмәткәрҙәре Урман тергеҙеү ҡағиҙәләренә ярашлы эшләй. Мәҫәлән, 1 гектар майҙанға 4 мең ылыҫлы ағас үҫентеһе ултыртыла.\n2016 йылда урман тергеҙеү күрһәткестәре буйынса Башҡортостан Рәсәй төбәктәре араһында иң алдынғы ун төбәк иҫәбенә инде (урман тергеҙеү эштәре 2016 йылда 12,7 мең гектар майҙанда үткәрелгән).\nШуны ла һыҙыҡ өҫтөнә алып китергә кәрәк: быйылғы йыл һөҙөмтәләре буйынса республикала 14 мең гектарҙан ашыу урман фонды ерҙәрендә урман тергеҙеү эштәре атҡарылған, шуларҙың дүрт мең гектарында арендаторҙар ағас ултыртҡан.\nАғас өйгә етмәй…\nУрман ултыртыуҙан тыш, беҙҙең төбәктә ағасты төҙөлөштә лә, хужалыҡ кәрәк-ярағына ла халыҡ әүҙем файҙаланыуын инҡар итеп булмай. Һуңғы ваҡытта ошо өлкәгә ҡағылышлы һорауҙар йыш килә икән Башҡортостандың Урман хужалығы министрлығына.\nУтынға, йорт-ҡура һәм башҡа хужалыҡ объекттары төҙөү өсөн граждандар ағас әҙерләргә хоҡуҡлы. Рәсәй Урман кодексының 1-се статьяһына ярашлы, урмандарҙы файҙаланыу түләүле нигеҙҙә башҡарыла.\nУрман һатып алыу тураһындағы килешеү нигеҙендә халыҡ ағас әҙерләй. Әммә кеше тарафынан үҙ мохтажлығы өсөн әҙерләнгән ағас башҡа берәүҙәргә һатып йәки башҡаса юл менән бирелә алмай.\nБашҡортостанда яңғыҙ йәшәгән кешеләр йәки ғаиләләр түбәндәге нормативтар буйынса ағас менән тәьмин ителә:\n1) шәхси йорт төҙөү өсөн – 25 йылға бер тапҡыр 110 кубометрға тиклем ағас;\n2) шәхси йортто ремонтлауға, төҙөкләндереүгә – 5 йылға бер тапҡыр 25 кубометрға тиклем;\n3) ҡура һәм башҡа хужалыҡ объекттары төҙөү өсөн – 5 йылға бер тапҡыр 50 кубометрға тиклем;\n4) ҡура һәм башҡа хужалыҡ объекттарын ремонтлау өсөн – 3 йылға бер тапҡыр 15 кубометрға тиклем;\n5) утын итеп яғыр өсөн (йортто йылытыр өсөн) – йыл һайын 20 кубометрға тиклем ағас.\nАғасҡа мохтаждар үҙе йәшәгән райондың урман хужалығына ғариза менән мөрәжәғәт итә ала.\nҒариза менән бергә түбәндәге документтар ҙа кәрәк:\nа) паспорттың күсермәһе;\nб) һалым түләүсенең идентификация һаны күсермәһе (ИНН);\nв) граждандың һәм уның ғаилә ағзаларының йәшәгән ерҙә теркәлеү тураһындағы документтарының күсермәһе.\nТүбәндәге граждандар ағас алыуҙа өҫтөнлөклө хоҡуҡҡа эйә:\n– шәхси йорт төҙөү өсөн ер майҙаны булған:\n1) торлаҡҡа мохтаж граждандар,\n2) йәш ғаиләләр;\n3) өс йәки өстән артыҡ бәлиғ булмаған балалы граждандар;\n4) бәлиғ булмаған ғәрип балалы граждандар.\nҺәр кем үҙенең электрон сиратын министрствоның сайты аша күҙәтеп бара ала.\nАғасты рөхсәтһеҙ ҡырҡҡан өсөн яуаплылыҡ\nТөбәктең Урман хужалығы министрлығы атҡарған эштең иң төп йүнәлештәренең береһе – законһыҙ рәүештә ағас киҫеү һәм уның әйләнешена ҡаршы көрәш.\nОшо юҫыҡта иң һөҙөмтәле алым – Башҡортостандың Эске эштәр министрлығы менән берлектә рейдтар үткәреү. Бындай рейдтар даими рәүештә үткәрелә. Шуға һуңғы йылдарҙа законһыҙ рәүештә ағас киҫеү күрһәткесе — 25 процентҡа, ә уның күләме 19 процентҡа кәмегән. Белгестәрҙең тәжрибәһенән сығып ҡарағанда, законһыҙ рәүештә эш итеүселәрҙе тап ошо рейдтар ваҡытында күберәк тоталар ҙа инде.\nБыйыл ошондай саралар мәлендә 25 мең кубометр ағас тейәгән 1700 автомашина тикшерелгән. Уның 800 кубы урман ҡануниәтен боҙоу юлы менән бысылған. Йыл башынан был ҡануниәтте боҙоуҙа 2 318 осраҡ теркәлгән. Ҡыҙғанысҡа ҡаршы, ошондай ҡәтғи саралар күрелһә лә, законһыҙ рәүештә урман ҡырҡыу осраҡтары кәмемәй. Бының сәбәбе лә бер ҡарамаҡҡа ябай ғына – инспекторҙар етешмәй. Уларҙың һанын республика буйынса 37 процентҡа арттырыуға ҡарамаҫтан, әле бер инспекторға күҙәтеүгә 13,5 мең гектар урман тура килә.\nЭшкә ҡамасаулаған тағы бер бәлә – “ҡара балталы урмансылар”. Хәйер, башҡа өлкәләрҙә лә (браконьерҙар булһынмы ул, ҡаҙылма байлыҡтарҙы урлаусылар һәм башҡаһы) законһыҙ эш итеүселәр дәүләт хеҙмәтендә торған инспекторҙарға ҡарағанда һәйбәтерәк йыһазландырылған. Ә урман байлыҡтарын һаҡлаған инспекторҙарҙың автопаркы 70 процентҡа иҫкергән. Киләһе йыл урмансыларҙың бәкәленә һуҡҡан был мәсьәлә хәл ителәсәк. Киләсәктә урмандарҙы күҙәтеү өсөн пилотһыҙ осоусы аппараттар йәлеп ителәсәк.\nРеспубликала урман хужалығын һәм сәнәғәтен үҫтереү\nУрманды юҡҡа ғына ерҙең үпкәһе тип атамайҙар. Йәшел ҡалҡан биосфераны һаҡлап тороусы ла, ҡиммәтле сеймал ресурсы ла булып тора. Шуға ла Башҡортостанда алып барылған дәүләт сәйәсәтенең маҡсаты – экологик хәүефһеҙлекте һаҡлау икәнен билдәләргә кәрәк.\nБөгөн, Башҡортостан Республикаһы Хөкүмәте ҡарарына ярашлы, “2030 йылға тиклем урман хужалығы һәм урман сәнәғәтен үҫтереү стратегияһы” тигән документ эшләнә. Был проектты әҙерләүҙә республиканың Стратегик тикшеренеүҙәр институты, Башҡортостандың Урман хужалығы, Сәнәғәт һәм инновациялы үҫеш министрлыҡтары хеҙмәткәрҙәре, Башҡортостан дәүләт аграр университеты, Урал дәүләт урман университеты ғалимдары ҡатнаша.\nУрман хужалығы һәм сәнәғәте өлкәһендә барған тенденцияларҙы, донъя һәм Рәсәй кимәлендәге баҙар шарттарын, иҡтисади, социаль сәйәсәтте күҙ уңында тотоп, урман – ул йәшәү сығанағы тигән тәү фекерҙе алғы планға ҡуйып эшләнергә тейеш был документ.


Һыуҙы нисек дөрөҫ эсергә?\n22 Март 2019, 18:47\nБөгөн, Халыҡ-ара һыу көнөндә, кеше тәнен барлыҡҡа килтереүсе күҙәнәктең 80 проценты һыуҙан тороуын иҫкә төшөрәйек тә кардиологтар кәңәшенә ҡолаҡ һалайыҡ.\nУянғас та 2 стакан йылы һыу эсеү эске органдарҙы әүҙемләштереп ебәрә.\nАшар алдынан 30 минут алда 1 стакан һыу эсеү аш һеңдереүҙе яҡшырта.\nВанна/мунса инер алдынан 1 стакан һыу эсеү ҡан баҫымын кәметергә ярҙам итер.\nЙоҡлар алдынан 1 стакан һыу эсеү инсульт йә йөрәк өйәнәгенән аралар. Шулай уҡ йоҡлаған-да аяғығыҙ ҡорошмаҫ.\nҺыу организмға һәм сәләмәтлеккә файҙа килтерһен өсөн ҡайһы бер нәмәләргә иғтибар итеү мөһим. Күптәр әйткәнсә, барыһына ла көнөнә 2 литр һыу эсеү мотлаҡ түгел. Нәҡ һеҙгә күпме һыу кәрәклеген бик еңел билдәләргә була: 1 кг тән ауырлығына 30 мл һыу кәрәк, йәғни әгәр һеҙ 60 кг тартһағыҙ, һеҙҙең тәүлек норма – 1,8 литр. Тәүлек норманың күберәк өлөшөн көндөң тәүге яртыһында эсергә кәрәк. Кискә табан сикләү яҡшыраҡ. Был айырыуса бөйөр һәм йөрәк сирлеләргә ҡағыла.\nҺыуҙы әҙ-әҙләп, яйлап күбәйтә барып ҡулланыу мөһим. Әгәр бығаса 2 литр һыу ҡуллан-мағанһығыҙ икән, тәүге көндө үк үҙегеҙҙе йонсотмағыҙ. Организмығыҙҙы тыңлағыҙ.\nУянғас та 1-2 стакан һыу эсеүҙе ғәҙәт итеп алығыҙ. Төнө буйы организм ҡорғаҡһый, шуға ла запасты тулыландырыу мотлаҡ.\nИнфаркт һәм һыу\nБеҙ белеп бөтмәгән нәмәләр һәр ваҡыт була. Ни өсөн төнөн кешеләр ныҡ ҡыҫтала тип уй-лайһығыҙ? Кешеләр вертикаль хәлдә (ғәҙәттә көндөҙ) булғанда, ауырлыҡ көсө һыуҙы тәндең аҫ яғында тота, хатта аяҡтар шешенә. Ә йоҡларға ятҡанда, тәндең аҫҡы өлөшө\nбөйөр тәңгәлендә була һәм бөйөрҙәргә эшмәкәрлектәрен бойомға ашырыу еңелерәк.\nШулай итеп, торғас та бер стакан һыу эсегеҙ. Тик бер тына ла түгел, ә ваҡ йотомдар менән эсегеҙ, сөнки 15 минут эсендә организм 200 мл ғына һыуҙы үҙләштерә. Һыу һәр ваҡыт янығыҙҙа булһын. Ашағы килһә лә һыу эсегеҙ, сөнки сарсауҙы беҙ йыш ҡына асығыу тип ҡабул итәбеҙ – организм ул тойғоно айырмай. Эскән һыуығыҙға саҡ ҡына лимон һуты та-мыҙһағыҙ, күп кенә сирҙәргә баш ҡалҡытырға бирмәҫһегеҙ, май кәмеүгә булышлыҡ итер. Ашағас та һыу эсмәү яҡшыраҡ, аш һеңдереү ферменттарына тулы эшләргә мөмкинлек бире-геҙ. Ә 2-2,5 сәғәттән һуң рәхәтләнеп эсегеҙ.Туалетҡа барып килгән һайын һыу эсергә ғәҙәтләнегеҙ. Эштә лә ярты йә бер сәғәт һайын һыу эсеп, тәнәфес яһап алығыҙ. Физик эш ал-дынан, эш ваҡытында, эшләп бөткәс – мотлаҡ һыу эсегеҙ.\nЙылы һыуҙы организм тиҙерәк үҙләштереүен, һыуһын тиҙерәк ҡаныуын онотмағыҙ.


Бер көндә 600 саҡырым юл һәм 3 район - GTRK.TV — Новости Уфы и РБ\nРөстәм Хәмитов төнъяҡ-көнбайыш райондарға эш сәфәре сиктәрендә урындағы ауыл хужалығы ойошмаларында булып, балалар баҡсаһы, физкультура-һауыҡтырыу комплексы һәм башҡа ойошмалар эшен дә ҡараны. Бер көндә 600 саҡырым юл һәм 3 район. Рөстәм Хәмитов республиканың төнъяҡ-көнбайыш төбәгендә ураҡ барышы, кесе эшҡыуарлыҡ үҫеше һәм социаль объекттар торошо менән танышты. Был комбайн яңы өлөргән игенде йыйырға сыҡҡан. Ауыл хеҙмәтсәндәре баҫыуҙың уңышы яҡшы булырына ышана. Бында тәжрибә маҡсатында төрлө сорттарҙы сәскәндәр. Әммә йүнселдәрҙе бөгөн күпкә етди мәсьәләләр борсой. Сөнки тәжрибә хужалыҡтары өсөн финанс ярҙам күләме кәмей. Шулай ҙа улар ҡул ҡаушарып ултырмай.Эре хужалыҡтарҙың проблемалары ла ҙурыраҡ булһа, фермерҙарҙың хәле күпкә яҡшыраҡ. Был ат һарайында эшләүселәрҙең айлыҡ эш хаҡы – 24 мең һум. Эшҡыуар бер нисә йүнәлеште бергә алып бара, ул умартасылыҡ менән дә шөғөлләнә, игенен дә сәсә, ағас та эшкәртә. Республика башлығы ауылдағы медицина мәсьәләһен дә урап үтмәне. Борай ауылында Рөстәм Хәмитов район дауаханаһының яңы корпусын ҡараны. Ул былтыр файҙаланыуға тапшырылған. Клиника бөтә төнъяҡ-көнбайышты хеҙмәтләндерә. Эш сәфәре һуңында Рөстәм Хәмитов хакимиәт вәкилдәрен, депутаттарҙы һәм ауыл биләмәләре башлыҡтарын бергә йыйып көнүҙәк мәсьәләләрҙе барланы. Сәфәр маршрутындағы Тәтешле, Борай һәм Балтас райондарындағы хәлдәр менән төбәк башлығы ҡәнәғәт ҡалды. Шулай ҙа проблемалар юҡ түгел. Мәҫәлән. Инвесторҙар йәлеп итеүҙе әүҙемләштерергә һәм урындағы тауар етештереүселәргә ярҙам итергә кәрәк. Тап улар урындағы бюджетты тулыландырыусылар.Тәү сиратта хеҙмәт кешеһен яҡлау. Дәүләт яңы эш урындары булдырыусыларға ярҙам итергә әҙер. Мәҫәлән, Борайҙағы һарыҡсылыҡ фермаһына Рөстәм Хәмитов субсидия юлларға кәңәш итте. Бында әле 1 мең 200 баш ваҡ мал иҫәпләнә, яҡын киләсәктә йүнселдәр уны 10 мең башҡа еткерергә ниәтләй.Республика ауылдың социаль йәшәйешен артабан да үҫтерәсәк. Иҫке Балтаста 1 йыл элек төҙөлгән балалар баҡсаһы һәм физкультура – һауыҡтырыу комплексы эше менән танышҡандан һуң Рөстәм Хәмитов объекттарҙы буш тотомаҫҡа һәм халыҡты әүҙемерәк спортҡа йәлеп итергә саҡырҙы.


Мейестә бешкән картуф менән ит\n...Эй, бер ҡыҙыҡ иҫкә төштө әле. Тыңлағыҙ! Бер йәй үтә ҡоро булып, ямғыр тамсыларын һаран ғына һипкән мәлдә, әтейем өй артындағы картуф баҡсаһына оҙон шланг ярҙамында һыу һиптерткес ҡоролма эшләп ҡуйҙы. Әйткәндәй, әтейемдең ҡулы оҫта уның. Бына нисә йыл инде рәхәтләнеп, комбайн , иҫке трактор тәгәрмәстәренән, запчастарынан үҙе ҡороп алған тракторы менән бесәнен дә, утынын да ташый. Йәш сағында дельтаплан яһап та осҡан кеше әле ул. Хатта үҙйөрөшлө, тәгәрмәсле, ЗИД моторы ҡуйып эшләнгән бысҡыһы ла бар ине мин бәләкәй саҡта. Уныһын әтейем урманға ағас бысырға барғанда йәйәү йөрөмәҫ өсөн эшләп алған булған. Бысыр алдынан тәгәрмәсен ала ла, әйҙә инде, рәхәтләнеп быса. Әнейем әйтеүенсә, хатта еләк йыйырға ла шуның менән йөрөгәндәр)\nӘ! Һүҙем һыу һиптерткес хаҡында ине бит әле. Хәтәр йәтеш нәмә булып сыҡты ул, ток менән эшләй ине. Әтейем өйҙән дә сыҡмай ғына тоҡандырып ебәреүе була, һыу резина шлангтан аға ла башлай. Иң ҡыҙығы шунда, шланг ерҙә ятмай, ә төрлө хәрәкәттәр яһап, баҡса буйлап үҙ алдына йөрөй, йә бер урында туҡтап ямғыр яуған ише тирә-яҡты һыуға ҡойондора. Бер шулай, сәй эсеп ултырһаҡ, Хәҙисә инәй хәле бөтөп йүгереп килеп ингән: -Уй, Аллам, картуф баҡсағыҙҙа әллә нәмә ҡыбырлай, үрле-ҡырлы һикерә,-ти.\nУның аптырағанына үҙебеҙ аптырап, артынан йүгереп сыҡтыҡ. Ҡараһаҡ! Теге шланг хәс бейеүсе ҡыҙмы ни, һығылмалы хәрәкәттәр яһап, тирә-яҡҡа һыу һиптерә. Хәҙер иҫләһәң көлкө, ә ысынында кеше аптыратырлыҡ әйберҙәр эшләү оҫталығына эйә олатайығыҙ, тип, ҡулымдағы картуфты әрсей-әрсей улдарыма хәбәр һөйләйем. Ихтикәй, бына яңы ғына ауылға ҡайтып, бер тоҡ итеп алып килдек. Эй, картуф яратабыҙ бит беҙ! Бешереп тә, ҡыҙҙырып та, быҡтырып та ашайбыҙ. Күпме ашаһаң да, ялҡытмай бит ул. Өйҙә картуф бөтһә, ашарға бер нәмә лә юҡ һымаҡ. Ни генә тиһәгеҙ ҙә, хан һыйы инде ул картуф!\nШулай итеп, мейестә (духовкала) картуф менән ит ҡыҙҙырырға булып киттем әле. Йәтеш кенә быяла табам бар минең, шуны майланым да, ярым түңәрәкләп ҡырҡылған дүрт баш һуғанды йәйеп һалдым төбөнә. Һуғандың өҫтөнә йоҡаҡ ҡына итеп ҡырҡылған ус аяһындай һыйыр итен һалып сыҡтым, тоҙ, борос һиптем. Әйткәндәй, итте мин саҡ ҡына туң килеш ҡырҡам. Беренсенән, тигеҙ килеп сыға, махсус сүкеш менән йомшартып торорға ла кәрәкмәй, икенсенән, үтә ирегән сей иттән ҡурҡам))) Уй! Соус эшләргә оноттом да. Ҡана, йәһәт кенә уныһын да эшләй һалайым. Ике ҡалаҡ ҡаймаҡ йә майонезға ике ҡалаҡ томат соусы, булһа тәмләткестәр ҡушып бутайһың да, яртыһын ит өҫтөнә һылайһың. Ете-һигеҙ картуфты әрсеп, йоҡа ғына итеп түңәрәкләп ҡырҡып, шулай уҡ итттең өҫтөнә ике-өс ҡат итеп йәйгәс, тоҙ һибеп, ҡалған соус менән һылап ҡуйҙым. Иң аҙаҡтан, өҫтөн ҡурғаш менән ҡаплап, мейескә тыҡтым. Сәғәт ярым бешкәс, бер ун минутҡа ҡурғашын алып йәнә мейескә ҡуйып алдым. Их, тәме! Үҙ быуында бытлығып ҡына, шундай татлы булып бешкән. Ите ауыҙҙа иреп тора, картуфы хуш еҫле! Ашап туймаҫлыҡ! Бына шулай бәрәкәттә,муллыҡта, бер-берегеҙҙең ҡәҙерен белеп, һый-хөрмәттә генә йәшәгеҙ, дуҫтарым!\nСығанағы — «https://ba.wikibooks.org/w/index.php?title=Мейестә_бешкән_картуф_менән_ит&oldid=10686»\nПоследний раз редактировалась 24 август 2017 в 02:41\nБыл бит һуңғы тапҡыр 02:41 24 август 2017 үҙгәртелгән.


Һалым льготаһынан нисек файҙаланырға?\n18 Апрель 2019, 17:13\n“Күп балалы ғаиләләр транспортҡа һалым түләмәй. Был льготанан нисек файҙаланырға?” – тип һорай өс бала әсәһе.\n- Күп балалы ғаиләләр һәм инвалид балаларҙың ата-әсәләре быйылдан башлап транспортҡа һалым түләүҙән азат ителде. Льгота 2018 йылғы һалым осоронан башлап ғәмәлдә, - тип хәбәр итә республиканың Ғаилә, хеҙмәт һәм халыҡты социаль яҡлау министрлығы матбуғат хеҙмәте.\n- Өс һәм унан да күберәк балиғ булмаған бала тәрбиәләгән ғаиләләр күп балалы тип иҫәпләнә. Льготанан ата-әсәнең (уллыҡҡа алыусы) йәки опекундар (попечителдәр) береһе двигателенең ҡеүәте 150 ат көсө тәшкил иткән бер еңел автомобилгә, шулай уҡ ҡеүәте 125 ат көсөнә тиклемге бер автобусҡа ҡарата файҙалана ала. Инвалид бала тәрбиәләгән ғаиләгә льгота двигателенең ҡеүәте 150 ат көсөнә тиклемге бер еңел автомобилгә бирелә. Әгәр ғаиләнең транспорты икәү булһа, льгота уларҙың береһенә генә ҡулланыла.\nҺалым льготаларынан файҙаланыу һалым түләүсенең хоҡуғы булып һанала һәм бының өсөн ғариза тапшырырға кәрәк. Шуның өсөн 1 майға тиклем һалым органына йәки күп функциялы үҙәк офисына льготаға хоҡуҡты раҫлаусы документтар һәм ғариза менән мөрәжәғәт итергә кәрәк. Документтарҙы шулай уҡ почта йәки Рәсәй Федераль һалым хеҙмәте сайтындағы “шәхси кабинет” аша ла ебәрергә мөмкин.


Республикала мөнәжәт әйтеүселәр конкурсы ойошторола\n7 Сентябрь 2019, 15:31\n27 сентябрҙә Сибай ҡалаһының Балалар ижады үҙәгендә VI Төбәк-ара мөнәжәт әйтеүселәр конкурсы уҙғарыла.\nКонкурстың маҡсаттары: милли мәҙәниәттең һирәк башҡарылған жанрын һаҡлап ҡалыу; мөнәжәт, нәсихәт, Мәүлит Ямалетдинов шиғри юлдарға һалған Ҡөрьән сүрәләрен иң оҫта башҡарыусыларҙы асыҡлау, уларға ярҙам күрһәтеү; мөнәжәттәр башҡарыуға һәм уны тергеҙеүгә йәмәғәт ойошмаларының иғтибарын йәлеп итеү; йәштәрҙә эстетик зауыҡ һәм илһөйәрлек тәрбиәләү.\nКонкурста теләгән һәр кем ҡатнаша ала. Унда өс номинация: мөнәжәт әйтеү, нәсихәт башҡарыу, Мәүлит Ямалетдинов шиғри юлдарға һалған Ҡөрьән сүрәләрен башҡарыу. Һәр ҡатнашыусы төрлө характерҙағы ике йәки өс әҫәр башҡара. Конкурс ике йәш категорияһында (17 йәшкә тиклем, 18 йәштән өлкәндәр) яңғыҙ башҡарыусылар һәм коллективтар араһында үтә. Ҡатнашыусыларҙың сығыштарын компетентлы жюри баһалай, уның составына Башҡортостандың билдәле сәсәндәре, мәҙәниәт һәм мәғариф эшмәкәрҙәре инә.\nҒаризалар 2019 йылдың 26 сентябренә тиклем Сибай ҡалаһы, Таусылар проспекты, 14 адресы буйынса ҡабул ителә. Сибай сәнғәт колледжы, Мәүлитова Луиза Вилюр ҡыҙы, телефон һәм факс: 8(34775) 2-46-32; 8-999-131-18-37, электрон почта: luizakurrai@gmail.com; Ғәйнуллина Асия Солтан ҡыҙы, Сибай сәнғәт колледжының «Урал батыр» сәсәндәр мәктәбе етәксеһе. Телефон: 8-960-383-46-09.\nОйоштороусылар — Республика халыҡ ижады үҙәге булышлығында Сибай ҡалаһы хакимиәте, Сибай сәнғәт колледжының «Урал батыр» сәсәндәр мәктәбе, Сибайҙың Ағинәйҙәр ҡоро, Бөтә донъя башҡорттары ҡоролтайы.


Республика буйынса Эске эштәр министрлығында ауыр енәйәттә ғәйепләнеүселәрҙе ҡулға алған Юл хәрәкәте хәүефһеҙлеге дәүләт инспекцияһы хеҙмәткәрҙәре бүләкләнде\nУлар - Артур Зәйнетдинов менән Радик Рафиҡов.\nБыл кадрҙар апрелдә төшөрөлгән. М-5 федераль трассаһында полицейскиҙар ауыр енәйәт ҡылыусыларҙы ҡулға ала. Тикшереүҙән асыҡлауынса, улар Күмертау ҡалаһында үҙҙәренең таныштары - биш йәш кешене ҡанһыҙ рәүештә үлтергән Константин Сурков менән Сергей Букаев була. Барыһын да шаңҡытҡан был ваҡиға һәм енәйәтселәрҙе эҙәрлекләү тураһындағы хәбәр һәм ғәйепләнеүселәрҙең фотоһүрәттәре киң мәғлүмәт сараларына бирелә. Иртәгәһенә үк дежур бүлеккә әлеге егеттәргә оҡшаш ике кешене юлда күреүҙәре хаҡында хәбәр килә. Урынға юл хәрәкәте экипажы ебәрелә. Бер нисә минуттан енәйәтселәр ҡулға алына. Оператив һәм профессиональ эш итеүҙәре өсөн инспекторҙарға ведомствоның икенсе дәрәжә «Яҡшы хеҙмәте өсөн» миҙалдары тапшырылды.


Ҡәлғә ҡаласығы (Аҙау) — Башҡорт Википедияһы\n47°06′46″ с. ш. 39°25′28″ в. д.\nҠәлғә ҡаласығы (Аҙау)\n'Ҡәлғә ҡаласығы, шулай уҡ Паниардис — археологик объект, Ростов өлкәһе Аҙау ҡалаһының үҙәгендә урынлашҡан.\nБеҙҙең эраның I—III быуатында Дон дельтаһында урынлашҡан меот ултырағына ҡарай.\nҠәлғә ҡаласығының барлыҡҡа килеүе беҙҙең эраға тиклем I быуат — беҙҙең эраның I быуаты менән даталана. Уға Кубань янынан килгән меоттар нигеҙ һала. Дон дельтаһында ҡаласыҡтарҙы булдырыу Аспург батшаның сәйәсәте менән дә бәйле, ул шулай итеп Боспор батшалығы сиктәрен нығытыуға һәм оборонаны яҡшыртыуға ынтылған. Тикшеренеүҙәр үткәреү һөҙөмтәһендә ғалимдар Паниардис халҡының төп рационы булып игенселек продукттары тороуы тураһында һығымта яһағандар, кәсептәре араһында туҡыу һәм иләү киң таралған. Ҡаласыҡ беҙҙең эраның II быуат уртаһына тиклем булған. XVIII—XIX быуатта тәүге тикшеренеүҙәр үтә, уларҙың маҡсаты — Танаис территорияһын табыу.\n1800 йылда үҙ яҙмаларында табылдыҡтарын һәм тикшеренеүҙәрен һүрәтләп сәйәхәтсе Эдвард Кларк Аҙауға килә. Ул Аҙау биләмәһендә гректар ҡулланған балсыҡ һауыт-һабаны күрә. Был табыштар тикшеренеүселәр тарафынан Ҡәлғә ҡаласығын асыу тип иҫәпләнә.\n1923 йылдан 1929 йылға тиклем күп территорияларҙа археологик тикшеренеүҙәр матди мәҙәниәт тарихы Дәүләт Академияһының Төньяҡ-Кавказ экспедицияһы тарафынан үткәрелә, улар менән А. А. Миллер етәкселек итә. Аҙау территорияһында ҡайһы бер тикшеренеүҙәр осоро үткәрелә, әммә ваҡыт үтеү менән табылдыҡтар юғала.\n1956—1962 йылдарҙа ҡаҙыныу эштәрен Аҙау музейы хеҙмәткәрҙәре үткәрә. Улар археология ҡомартҡыһы биләмәһен билдәләй. 1956 һәм 1958 йылда Ҡәлғә ҡаласығында ҡаҙыныу эштәре өсөн Түбәнге Дон экспедицияһы ойошторола. Уның менән Д.Б. Шелов етәкселек итә. Һөҙөмтәлә артефакттарҙың минималь һаны табыла. 1972 йылда А.А. Горбенко етәкселеге аҫтында масштаблы ҡаҙыу эштәре ойошторола. Аҙау территорияһында төҙөлөш эштәре алып барыу һәм ҡаралтылар төҙөү арҡаһында археологик ҡомартҡы территорияһы юҡҡа сыға. Шул ваҡытта некрополь эҙҙәре табыла. Унда керамика әйберҙәре, биҙәүестәр, эш ҡоралдары, төрлө ҡоралдар табыла. Биләмәлә тикшеренеүҙәр XXI быуатта ла дауам итә. 2006 йылдан 2008 йылға тиклем тикшеренеүселәр торлаҡ комплекс һәм керамика таба. Шулай уҡ Ҡәлғә ҡаласығы территорияһында оборона йырындары табылған. Беренсе йырын өлөшләтә урта быуат хужалыҡ соҡорҙары арҡаһында, өлөшләтә ҡала ҡоролмаларын төҙөү арҡаһында юҡҡа сыҡҡан. Әммә тикшерергә мөмкин булған йырын өлөшөндә ҡыҙыл һәм аҡһыл балсыҡтан яһалған ямдар, һоро балсыҡ менән кварц ҡомо кушып эшләнгән көршәк һауыттар, һарыҡ башы рәүешендә биҙәлгән керамика табылған. Икенсе йырында әүәләп эшләнгән һәм һоро балсыҡтан һауыт-һабалар табылған. Ике оборона йырынында табылған әйберҙәр Танаис округы тирәләй урынлашҡан ултыраҡтың оборона системаһы тураһында раҫлай Некрополдә ағас һауыт, бронза һауыт-һаба, ҡыҙыл лаклы бәләкәй кувшин, флакон, туҫтаҡтар һәм һирәк формалы сеүәтә табылған. Һауыттарҙы эшләүҙә ҡулланылған балсыҡ уны итальян оҫталары яһауына нигеҙ бирә.\nҠаласыҡ биләмәһе өлөшләтә VIII быуат менән даталанған ҡәлғә төҙөлгән урында була. Шуға күрә археология объекты Ҡәлғә ҡаласығы тигән исем ала.\nҠәлғә ҡаласығы территорияһында 300-ҙән ашыу ҡәберлек, оборона йырындары, ямдар һәм хайуан һөйәктәре һаҡланған түңәрәк формала ритуаль майҙансыҡтар табылған. Майҙансыҡтарҙа ғибәҙәтханалар булған. Артефакттар араһында биҙәкле кувшин, етендән һәм мамыҡтан туҡыма, шулай уҡ металл фибула кеүек әйберҙәрҙе айырып әйтергә мөмкин.\n↑ 1,0 1,1 1,2 Некрополь Паниардиса (Крепостного городища)\n↑ 2,0 2,1 Особенности жизнедеятельности населения городского городища в I—II веке нашей эры по данным палеопатологии зубочелюстного аппарата\n↑ 3,0 3,1 3,2 3,3 3,4 3,5 3,6 3,7 Памятники истории и культуры юга России\nПодазовское городище — существовало одновременно с Крепостным, находясь вблизи от него.\nhttps://ba.wikipedia.org/w/index.php?title=Ҡәлғә_ҡаласығы_(Аҙау)&oldid=882050 ҡабул ителгән\nРостов өлкәһе тарихы\nБыл бит һуңғы тапҡыр 16:34 17 апрель 2019 үҙгәртелгән.


«Изгелектәр онотолмай» » "Йәшлек" гәзите\nГазета "Йәшлек" » Рубрикалар » «Изгелектәр онотолмай»\nБелорет районының Асы ауылынан сыҡҡан уҙаман Хәмзә Искәндәр улы Ғәлләмов. Уға ошо көндәрҙә 80 йәш тулды. Юбилейы айҡанлы Хәмзә хажи Әкбәр менән осрашып һөйләштек.\n– һеҙ сығышығыҙ менән Асынан. Ауылдан 1948 йылда уҡ сығып киткәнһегеҙ. Өфө һеҙҙе нисек ҡаршы алды?\n– Ошо сығып китеүем менән яҙмышыма рәхмәтлемен. Уҡырға тип, Өфөгә юл алдым. Тәүҙә Арыҫлан ағай Мөбәрәков кәңәше менән документтарымды урман техникумына тапшырғайным, унда оҡшаманы. Документтарымды алдым да Өфө сәнғәт училищеһына барҙым. Хәрби хеҙмәткә алынғас, Ташкент хәрби педагогия училищеһында ла уҡырға насип булды. Бер нисә йыл офицер-тәрбиәсе булып эшләгәндән һуң Өфөгә ҡайттым. Башҡорт дәүләт университетының география факультетын тамамланым. Бала саҡтан рәссам-архитектор булырға хыялландым. Ғаиләле булып, ул заманда ирекле архитектор булып эшләп, йәшәп булмай ине. Шуға ла Мәҙәниәт министрлығына белем биреү йорттары буйынса бүлек мөдире булып эшкә урынлаштым. Төп эшемдән айырылмайынса, Өфөлә 8-се музыка мәктәбен асыуға ирештем, директор вазифаһын да башҡарҙым. Халҡым, тип, янып-көйөп эшләп йөрөгәндә, милләтселектә ғәйепләнеләр. Ялалар йыуашты ғына ҡаҡшата, мин юғалып ҡалманым. 1970 йылда Мәҙәниәт министрлығынан киттем һәм яратҡан һөнәремә тотондом.\n– Ә яратҡан һөнәрегеҙ нимәнән ғибәрәт ине?\n– Ғүмер буйы ижадҡа ынтылып йәшәнем. Ҡом-балсыҡ, цемент менән эш итеү минең өсөн ауыр булманы. Һуғыш темаһы күңелемә һәр саҡ яҡын булды. Ижад юлымда был йүнәлештә китеүем ошоға бәйле. Атайым Искәндәр һуғыштан иҫән-һау әйләнеп ҡайтты. Уның яу юлдары тураһында һөйләгәндәрен йотлоғоп тыңлай инек.\nЕгет ҡорона инеп килгән саҡ. Халыҡ дәртле инеме, әллә йәшәүҙең ҡәҙерен белеүҙәнме, йәше-ҡарты клубта. Һуғыштан сатан, сулаҡ булып ҡайтҡан ағайҙар, инвалидтар дәртләнеп бейергә төшөп китә. Ирекһеҙҙән күҙҙәрҙән йәш атылып сыға. Йөрәктәренең бер өлөшөн тәшкил иткән ҡәҙерлеләре яу яланынан әйләнеп ҡайтмаһа ла, әсәләр, тол ҡатындар, етем бала-саға, бөгөлөп төшмәй, күңел асҡан була. Үҙәк өҙөрлөк күренеш йөрәгемдә мәңгелеккә урын алды.\n1975 –1995 йылдарҙа Бөйөк Ватан һуғышы яугирҙарына, яу яландарында һәләк булғандарға арнап үҙемдең проекттар буйынса һәйкәл-обелискылар эшләнем. Архангел районы үҙәгендәге яртылаш эшләп бөтөлмәгән обелискыны тергеҙгәндән һуң ижади хеҙмәтемде юғары баһаланылар. Нуриман, Бөрйән, Өфө һәм башҡа райондарҙан заказдар килә башланы. Белорет районында Асы, Инйәр, Йөйәк, Арышпар, Мәхмүт, Үрге Әүжән, Татлы, Сермән ауылдарында ла Бөйөк Ватан һуғышы яугирҙарына обелискылар эшләнем. Репрессия ҡорбандарына ла арнап байтаҡ обелиск ултырттым. Үҙ ғүмеремдә 26 һәйкәл һәм мемориал ижад иттем.\n– Республикала мәсеттәр һалыуҙа ла әүҙем ҡатнашаһығыҙ, матди яҡтан ярҙам итәһегеҙ. Һеҙҙе көслө дини эшмәкәр булараҡ та яҡшы беләбеҙ. Дингә ҡасан ылығып киттегеҙ?\n– Бала сағымда Сәрбиямал өләсәйем дингә ылыҡтырҙы, төрлө сүрәләр өйрәтте. Шуға ла күңелемдә һәр саҡ дингә ышандым. Миңә алты йәш тирәһе ине, малайҙар менән мәсет манараһын емергәндәрен ҡарап торҙоҡ. Тегене арҡан менән йығырға теләп тартҡылайҙар, әммә ағас манара йығылмай. Тарта торғас, арҡандары өҙөлөп китте, ә манара икенсе яҡҡа ауа башланы, өҫтөндәге айы 20 – 30 метр алыҫлыҡҡа барып төштө. Айҙы оҙаҡ эҙләнеләр, әммә береһе лә таба алманы. Йылдар үткәс, теге мәсеттең манараһын йығып төшөргән рәйестең исемен халыҡ онотто. Бына ошо хәл мине ныҡ тетрәндерҙе, шул емерелгән мәсет урынына яңыһын төҙөргә булдым. Ата-әсәйемдән ҡалған йортта тәүҙә мәҙрәсә астым, уҡытыусы алып барҙым, эш хаҡы түләнем. Бөтә Рәсәй мосолмандары Үҙәк диниә назараты рәйесе Тәлғәт Тажетдиндың ярҙамын күп күрҙем. Ул мине Белорет районының имам-мөхтәсибе итеп тәғәйенләне. Дини хеҙмәтем шулай башланды. Ете тапҡыр хажға барҙым.\nҮҙ аҡсама тыуған ауылымда "Искәндәр вә Фәрхениса" мәсетен төҙөттөм. Инйәр ҡасабаһында "Тәүбә" мәсетен төҙөгәс, халыҡ мине мәсет төҙөүсе итеп таныны. Яҡташыбыҙ Рафаэль Ибраһим улы Байдәүләтов менән берлектә Уҫманғәлелә "Ибраһим вә Хәмзә" мәсетен төҙөнөк. Өфө районының Булгаков ауылында ейәнем Искәндәр хөрмәтенә "Искәндәр" мәсете ултырттым. Өфөнөң Сипайлово биҫтәһенә йәшәргә күскәс, "Хәмзә" мәсетен, Асыла дауалау-һауыҡтырыу пансионаты төҙөттөм. Шулай уҡ Ишембай, Мишкә, Дүртөйлө, Ҡариҙел, Нуриман, Асҡын райондарында ла мәсеттәр һалып, бөтәһе һигеҙ иман йорто үҫтереп, халыҡты ҡыуандырҙым. Шулай уҡ туғыҙ мәсет төҙөүсегә ярҙам ҡулы һуҙҙым. Аҙна һайын тиерлек ауылдарҙа мәсеттәр асыуҙа ҡатнашырға тура килә.\n– Һеҙ тәү сиратта кемдәргә ярҙам итергә тырышаһығыҙ?\n– Мин, быға ярҙам итергәме тип, һайламайым. Халыҡ үҙе килеп мөрәжәғәт итә. Ауылды барып ҡарайым, кешеләре менән танышам. Дингә һыуһаған халыҡ булһа – төҙөйөм. Әлеге иң ҙур эшем – Өфөнөң Сипайлово биҫтәһендә Никах йорто төҙөлөшө. Ул "Хәмзә" мәсете эргәһендә урынлашҡан. Әлеге ваҡытта Сермән ауылында мәсет төҙөүгә төҙөлөш материалдары өсөн 266 мең һум аҡса күсерҙем, тик төҙөлөш һүлпән бара.\nНиндәй аҡсаға төҙөй, тигән һорау ҙа борсойҙор. Бындай төҙөлөштәр хәйриә фонды магазиндарынан килгән аҡсаға төҙөлә. Мәсеттәрҙең проекттарын үҙем эшләйем.\nҮҙ исемемдәге шәфҡәтлелек фондым бар. Айырым кешеләргә, төрлө ойошмаларға, мәғрифәткә, мәҙәниәткә, ваҡытлы матбуғат баҫмаларына аҡсалата ярҙам итәм. Китаптар, дини матбуғат сығарам. Хоҙай биргәнен бирә ул. Был бик дөрөҫ һүҙҙәр. Мин быны тормошомдан сығып әйтәм. Баҡыйлыҡҡа күскән саҡта бер нәмәңде лә алып китә алмайһың, ә күрһәткән яҡшылыҡтар, изгелектәр онотолмай.\nБына яңыраҡ Белорет районының башҡорт ауылдары тураһында китап сығарҙыҡ. Уны билдәле яҡташ яҙыусыларыбыҙ төҙөнө.\n– Белоретта мәсет төҙөү йылдар буйы хәл ителмәй килә. Ниңә һеҙ яҡташтарығыҙға ошо йәһәттән ярҙам итмәйһегеҙ?\n– Мата биҫтәһендә мәсет төҙөтөр инем, Исмәғил хәҙрәт менән беҙҙең арала берҙәмлек юҡ. Шуға ла ярҙамдан баш тарттым. Айырым мәсет төҙөргә яҡшы урын бирмәйҙәр. Белореттың хәҙер инде баҡыйлыҡҡа күскән элекке етәксеһе Вадим Анатольевич Кулеша: "Нам стыдно, что такой старинный город не имеет мечети", – тине. Мәсет, сиркәү, синагога матур урында ултырырға тейеш.\n– Һеҙ эшҡыуарлыҡ менән дә шөғөлләнәһегеҙ...\n– Эшҡыуарлыҡ дин тарафынан тыйылмай, тик хәләл ризыҡ булһын. Сипайлово биҫтәһендә сауҙа рәтем бар. Ундағы киоскыларҙа араҡы, һыра, тәмәке кеүек дин тыйған әйберҙәр һатылмай, әммә кеше күп йөрөй.\n– Ғаиләгеҙ тураһында ла һөйләп үтһәгеҙ ине...\n– Өс бала атаһымын. Ҡыҙым Гөлнур – өй хужабикәһе, Салауат улым, ейәндәрем бар. Азамат улым үлеп ҡалды.\nӘ үҙебеҙ ғаиләлә һигеҙ бала булғанбыҙ, әле өсөбөҙ иҫән-һау, Өфөлә торабыҙ. Иң олоһо мин.\n– Улар дин юлынан китмәнеме?\n– Юҡ, кешене дин юлынан көсләп ебәреп булмай. Иң мөһиме – иманлы, тәртипле булһындар.\n– Тормошоғоҙҙағы иң ауыр минуттар?\n– Өс йыл элек 33 йәшендә улым үлде.\n– Ә иң бәхетле саҡтарығыҙ?\n– Минең өсөн иң бәхетле минуттар – кешене шатландырыу, мәсеттәр асыу.\n– Һеҙҙе нимә уйландыра?\n– Башҡортостандың киләсәге. Киләсәк быуынға нимә ҡалдырабыҙ?! Уларға тигән өлөштө бөтөрөп барабыҙ бит. Халыҡтың мәҙәниәте, рухы түбәнәйеүе уйландыра.\n– Ә нимә ғәжәпләндерә?\n– Ҡайһы бер әҙәмдәрҙең милли рухты бөтөрөргә тырышыуы.\n– Нимә ҡанатландыра?\n– Дингә ҡайтыуыбыҙ, хәҙер ауылдарҙың 90 процентында мәсеттәр бар.\n– Ир-егеттәргә ниндәй кәңәштәр бирер инегеҙ?\n– Ауыл ерендә эш юҡ, тип яталар – эш бар. Хәлеңдән килгәнсә мал тоторға кәрәк, ҡул ҡаушырып көтөп ултырырға ярамай. Күп ир-егеттең ата-әсәһе елкәһендә ултырыуы – насар күренеш.\n– Гүзәл заттарға ла әйтер һүҙҙәрегеҙ барҙыр...\n– Мосолмандарҙа ҡатын-ҡыҙ, бала тәрбиәләп, өйҙә ултырырға тейеш. Әммә бөгөн беҙҙә ҡатын-ҡыҙ ғаиләһен ҡарай, үкенескә күрә, донъя йөгөн тарта. Ҡатын-ҡыҙҙарыбыҙ матурлыҡтарын юғалтмай, гүзәл зат булып ҡалһын ине. Сөнки өйҙәге йылы мөхит уларҙың ҡулында.\n– Киләсәк быуынға теләктәрегеҙ менән уртаҡлашып китһәгеҙ ине.\n– Милләттәштәребеҙ әҙәпле, тәртипле йәшәһен. Талашмаһындар. Халыҡ көнсөллөктән ҡотолһон, татыу булһын. Матди яҡтан яҡшы йәшәргә тырышһындар, эскелек кеүек насар ғәҙәттәрҙән арынһындар. Намаҙға килеп, унан һуң араҡы эсеү – ҙур гонаһ. Хоҙай һәр саҡ йәшәргә, эшләргә көс-ҡеүәт биреп торһон.\n– Әңгәмәгеҙ өсөн рәхмәт. Бәхетле ҡартлыҡ, эшегеҙҙә уңыштар, һаулыҡ теләйбеҙ.\nЯҡташыбыҙ Хәмзә хажи Әкбәр мохтаждарҙы "Урал" гәзитенә лә даими яҙҙырып тора. Быйыл да мөхтәрәм аҡһаҡал Сермән балалар йортона, ҡала лицей-интернатына, педагогия колледжы ятағына тәүге ярты йыллыҡҡа "Урал" гәзитен бүләк итте.\nЯңыраҡ, Сермән ауылында янғында зыян күреүсе Зәйнәп һәм Зиннәт Хабрахмановтарҙың ғаиләһенә ярҙам итеүен һорап, Солтан Мосауир улы Сиражетдинов Хәмзә хажи Әкбәргә мөрәжәғәт итә. Хәмзә Искәндәр улы Хабрахмановтар ғаиләһенә 5 мең һум аҡса бүлгән.\nХажи 75 йәшенә бүләк ителгән атты Үҙән балалар йортона бирә. Шулай уҡ 29 мең һумлыҡ кәрәк-яраҡ, пианино, теген машинаһы бүләк итә. Ә Үҙән һәм Сермән балалар йорто сығарылыш уҡыусыларына кейемдәр, ошо уҡ ауылдың "Хәтирә" ансамбленә автобус бирә. Асы ауылының "Еңгәләр" фольклор ансамбленә лә ярҙам итеп тора. Ошо көндәрҙә Асы мәктәбенә синтезатор бүләк итте.\nРәмилә МУСИНА әңгәмәләште.\nСығыу ваҡыты 28-05-2011, 12:05 | Ҡаранылар: 2108\nАят уҡытыу мотлаҡмы?\nСермәнемдең ниндәй серҙәре бар?\nБыл йорттан иман бөркөлә\nРухиәткә һалым булырмы?


Белорет районында «Урал легендаһы» Башҡортостандың тау курорттары туристик-рекреацион кластерҙың концепцияһын тормошҡа ашырыу буйынса кәңәшмә уҙҙы\nБуласаҡ кластер Урал тауҙарының көньяҡ өлөшөндә, Волга буйы һәм Урал федераль округтары сигендә урынлашҡан. Ул Һамарҙан алып Ҡурғанға һәм Төмәнгә тиклем туристарҙы йәлеп итә ала.\nКластерҙың нигеҙе – «Морат», «Абҙаҡ» һәм «Яҡтыкүл» үҙәндәре. Улар Рәсәйҙең эске баҙарында яҡшы билдәле. 2014 йылда 336 мең кеше өс үҙәндең канат юлы хеҙмәттәре менән файҙаланған. Өс үҙән Урал һәм Себер биләмәһендә «Урал легендаһы» Башҡортостандың тау курорттары кластерының конкурентлыҡҡа һәләтен тәьмин итергә мөмкинлек бирә. Кәңәшмәлә ҡатнашыусыларҙың барыһы ла кластерға ҡыҙыҡһыныу белдерҙе.


Хәбәрҙәр: Француз фрегаты Ливия ярҙары буйында легаль булмаған мигранттар ултырған кәмәләрҙе туҡтата.\nФранцуз фрегаты Ливия ярҙары буйында легаль булмаған мигранттар ултырған кәмәләрҙе туҡтата.\nФранция Хәрби диңгеҙ көстәре караптары, шул иҫәптән Courbet фрегаты, Урта диңгеҙ аша Европаға легаль булмаған юлдар менән мигранттарҙы ташыусыларға ҡаршы көрәшкә ҡушылды. Фрегат бортында- 200 самаһы моряк, вертолет, шулай уҡ тиҙ йөрөшлө кәмәләр.\nБөгөн төндә Ливия ярҙары буйында фрегат радарҙары өс шикле кәмә теркәгән. Уларҙың береһенә вертолет ебәрелгән. Карапты ҡулға төшөргәндәр, тик контрабандистар Ливия территориаль һыуҙарына кире ҡайтып өлгөргән.\n300 тирәһе мигрант Италия яр буйы һағы ҡулына тапшырылған.\nФранцуз фрегаты моряктары карап бортына күтәрелде, ул шул ҡәҙәр иҫке, моғайын, Италияның яр буйҙарына барып етә алмаған да булыр ине. Моряктар карапты ентекләп тикшереп сыҡты.\n-Бында кешеләрҙең мәғлүмәттәре һаҡланған кәрәҙле телефондар, ноутбуктар табылыуы мөмкин,-тип аңлата бер моряк.-Беҙ дарыуҙар ҙа табабыҙ- улар аша борттағы кешеләрҙең ниндәй ауырыуҙар менән сирләүен асыҡлайбыҙ.\nТикшереү тамамланғас, контрабандистар кәмәһе шартлатылды.\nМоряктар һәр ваҡыт юғары әҙерлек хәлендә. Был райондағы хәлдәр көсөргәнешле, хәрбиҙәр провокациялар һәм ҡораллы һөжүмдәр булыу мөмкинлеген дә инҡар итмәй, шуға күрә тейешле хәрби уйындар уҙғарылып тора.\n“Терроризм хәүефе бар: беҙгә шартлатҡыс һалынған катер ебәреүҙәре ихтимал, мәҫәлән, ракеталар менән утҡа ла тотоуҙары мөмкин,”-ти бер хәрби хеҙмәткәр.\nЛивия ярҙарында ике ай булғандан һуң, Courbet, Сүриә һәм Иракта ИД менән көрәшеү өсөн, “Шарль де Голль” авианосецына ҡушыласаҡ.